Pertindihan fungsi: MPN Dibatalkan, pembubaran GIACC sedang diteliti

(Datuk Seri Anwar (kanan) pada sidang media selepas mempengerusikan Mesyuarat Kabinet/BERNAMA)

PUTRAJAYA, 21 Disember- Status kedudukan Majlis Pemulihan Negara (MPN) akan dibatalkan kerana terdapat pertindihan fungsi dan jawatan.Kerajaan juga sedang meneliti cadangan membubarkan Pusat Governans, Integriti dan Antirasuah Nasional (GIACC). "Itu ada cadangan kerana kita teliti kerana banyak badan yang berlaku pertindihan, kalau bidang itu boleh dikendalikan Suruhanjaya Pencegahan Rasuah Malaysia (SPRM) atau Polis Diraja Malaysia (PDRM), kita nak kurangkan kerana tiap agensi bertindih itu akan menanggung kos," kata Perdana Menteri, Datuk Seri Anwar Ibrahim."Majlis Pemulihan Negara dibatalkan, itu pun satu pertindihan juga, jawatannya diletakkan untuk memenuhi keperluan ketika itu," kata beliauMPN ditubuhkan pada 21 Julai 2021 melalui Memorandum Jemaah Menteri daripada Kementerian Kewangan bagi membincangkan langkah yang perlu diambil untuk menjayakan Pelan Pemulihan Negara.GIACC pula ditubuhkan pada Jun 2018 untuk menyelaras dan memantau semua aktiviti berkaitan tadbir urus, integriti dan antirasuah dalam negara.

(Datuk Seri Anwar Ibrahim (tengah) pada sidang media selepas mempengerusikan Mesyuarat Kabinet/BERNAMA)


Bantuan segera banjir Kelantan, Terengganu berjumlah RM100 juta

(Datuk Seri Anwar bertanyakan sesuatu kepada salah seorang penduuduk terjejas banjir semasa melakukan lawatan ke PPS Sekolah Menengah Kebangsaan Tengku Panglima Raja/BERNAMA)

PASIR MAS, 21 Disember- Perdana Menteri, Datuk Seri Anwar Ibrahim mengumumkan bantuan segera berjumlah RM100 juta kepada Kelantan dan Terengganu yang terjejas teruk ekoran musibah banjir, dengan setiap negeri menerima RM50 juta. "Ini untuk keperluan segera, terutama untuk kebajikan rakyat. Peruntukan awal RM1,000 untuk semua keluarga terlibat dan sekiranya ada kemalangan RM10,000 bagi mangsa kemalangan."Ini kita buat secara konsisten seperti mana juga yang berlaku kita luluskan di Batang Kali," kata Anwar dalam sidang media ketika melawat pusat pemindahan sementara (PPS) Tengku Panglima Raja, di sini. Hadir sama, Menteri Besar Kelantan, Datuk Ahmad Yakob dan Menteri Pendidikan, Fadhlina Sidek.  Mengulas lanjut, Datuk Seri Anwar berkata peruntukan itu bagi membolehkan bantuan dan inisiatif yang diumumkan sebelum ini disalurkan kepada penduduk terjejas di kedua-dua negeri dalam kadar segera.

(Datuk Seri Anwar Ibrahim pada sidang media selepas mengadakan lawatan ke PPS Sekolah Menengah Kebangsaan Tengku Panglima Raja sempena lawatan kerja sehari ke Kelantan/BERNAMA)


Pastikan PPS punyai kemudahan internet, telefon

(Fahmi Fadzil berkata ia bagi memastikan PPS mempunyai kemudahan internet dan akses telefon yang berfungsi dengan baik/BERNAMA)

PUTRAJAYA, 21 Disember- Suruhanjaya Komunikasi dan Multimedia Malaysia (SKMM) diminta bekerjasama dengan syarikat telekomunikasi untuk mengaktifkan segera perkhidmatan wifi di pusat pemindahan sementera (PPS).Menteri Komunikasi dan Digital, Fahmi Fadzil berkata ia bagi memastikan PPS mempunyai kemudahan internet dan akses telefon yang berfungsi dengan baik."Kita lihat banyak PPS telah sedia dengan peralatan wifi. Maka kita akan minta SKMM berkomunikasi dan berhubung dengan pihak syarikat-syarikat telekomunikasi untuk mengaktifkan wifi yang ada di PPS tersebut."Kepada rakan media sekiranya ada yang membuat liputan dan hadapi sebarang masalah boleh berhubung terus dengan pejabat saya untuk kita terus selesaikan masalah terutama di PPS," kata Fahmi. SKMM juga diingatkan agar meneliti kesemua menara telekomunikasi di kawasan yang terkesan akibat banjir bagi memastikan perkhidmatan telekomunikasi di kawasan terjejas dapat digunakan segera apabila air banjir mulai surut.

(SKMM diminta bekerjasama dengan syarikat telekomunikasi untuk mengaktifkan segera perkhidmatan wifi di PPS)


Projek PLSB Sungai Golok dipercepat - PM

PASIR MAS, 21 Disember - Kerajaan memberi jaminan akan mempercepatkan projek tebatan banjir, Pembangunan Lembangan Sungai Bersepadu (PLSB) Sungai Golok Fasa 1 dan 2 di Kelantan bagi mengurangkan kesan bencana banjir.  Perdana Menteri, Datuk Seri Anwar Ibrahim berkata projek berkenaan akan dibuat secara rundingan terhad yang mampu mempercepatkan projek itu tanpa melibatkan kos berlebihan.  "Saya beri jaminan tentang akan mempercepat Sungai Golok Fasa 1 dan 2, sebaik sahaja JPS membuat permohonan Kementerian Kewangan akan menyegerakan laluan pantas untuk meluluskan dengan syarat ia bukan rundingan terus untuk menjamin supaya kos tidak meningkat" kata Anwar. Katanya, Jabatan Pengairan dan Saliran (JPS) telah diminta untuk menghantar segera laporan berhubung PLSB kepada Kementerian Kewangan, bagi membolehkan kelulusan segera dapat di buat untuk pelaksanaan projek. "Tetapi jadualnya saya tidak tahu, tetapi saya beritahu kalau boleh dipercepatkan supaya kalau boleh kelulusan di MOF disegerakan. Tetapi mungkin jadualnya bulan Januari kita bagi sedikit kelonggaran. Mesejnya ialah JPS perlu segerakan," katanya.Ditanya mengenai sama ada peruntukan projek PLSB Sungai Golok Fasa 1 dan 2 akan dikurangkan kerana akan dilaksanakan secara secara tender terhad, Anwar berkata perkara tersebut bergantung kepada tender.“Ia ikut tender, tidak boleh tender biasa kerana mengambil masa terlalu panjang, tidak boleh rundingan terus kerana kos itu meningkat dan saya masih melihat fail-fail rundingan terus semua ada masalah kos meningkat jadi lebih baik kita ada tender terhad dan proses itu boleh dipercepatkan,” katanya.

(Anwar bercakap dalam sidang media selepas melawatPusat Pemindahan Sementara (PPS) SMK Tengku Panglima Raja, Pasir Mas, di sini)

Dalam lawatan itu, beliau turut diberi taklimat mengenai situasi semasa banjir di Jajahan Pasir Mas oleh Ketua Jajahan Pasir Mas Hazmi Abdul Hamid dan Pengarah Jabatan Pengairan dan Saliran (JPS) Kelantan Kamal Mustapha.Turut hadir Menteri Besar Datuk Ahmad Yakob, Menteri di Jabatan Perdana Menteri (Sabah, Sarawak dan Tugas-Tugas Khas) Datuk Armizan Mohd Ali dan Menteri Pendidikan Fadhlina Sidek.


(Datuk Seri Anwar Ibrahim pada sidang media selepas mempengerusikan Mesyuarat Kabinet/BERNAMA)

PUTRAJAYA, 21 Disember- Projek Laluan Rel Pantai Timur (ECRL) akan diteruskan dengan pengurangan kos RM11.01 bilion. Perdana Menteri, Datuk Seri Anwar Ibrahim berkata kos keseluruhan lebih rendah meskipun terdapat penambahan permohonan dari segi kos memandangkan terdapat laluan yang baharu."Kita terikat dengan perjanjian lama dan walaupun ada penambahan permohonan penambahan kos kerana laluan yang baharu, kalau kita lihat kos keseluruhan itu keseluruhan ECRL lebih rendah RM11.01 bilion berbanding kos asal RM85.97 bilion pada 2016."Walaupun ada sedikit penambahan kerana pembiayaan tambahan kerana penjajaran semula projek laluan rel pantai timur yang kita luluskan."Ini menyebabkan keseluruhan kos itu diturunkan RM11.01 bilion tapi keputusan untuk meneruskan dahulu dan tidak membawa banyak perubahan kerana ia akan melambatkan proses pelaksanaan dan menyulitkan kerja rundingan yang sedia ada," kata Anwar selepas mempengerusikan Mesyuarat Kabinet di sini.Projek ECRL sepanjang 665 kilometer melibatkan 59 terowong itu merangkumi kerja pembinaan di empat negeri iaitu Kelantan, Terengganu, Pahang dan Selangor.

(Datuk Seri Anwar Ibrahim berkata ECRL diteruskan dengan pengurangan kos RM11.01 bilion)


Dewan Negara luluskan Bajet Mini 2023

KUALA LUMPUR, 21 Disember- Dewan Negara hari ini meluluskan Bajet Mini 2023 dan Rang Undang-undang (RUU) Kumpulan Wang Disatukan (Perbelanjaan Masuk Akaun) 2022 dengan majoriti suara bersetuju. Pembentangan RUU itu dibuat untuk mendapat kebenaran sementara perbelanjaan kerajaan yang tidak melebihi RM107 billion yang dianggarkan mustahak bagi perkhidmatan kerajaan untuk tempoh enam bulan pertama tahun 2023. RUU itu dibaca oleh Timbalan Menteri Kewangan, Datuk Seri Ahmad Maslan.  Beliau berkata, anggaran perbelanjaan mengurus ini antaranya merangkumi bayaran gaji kepada penjawat awam, utiliti, biasiswa, bantuan kebajikan rakyat serta perkhidmatan pendidikan dan kesihatan.

Selain itu, RUU ini amat mustahak untuk diluluskan bagi memastikan kelangsungan perkhidmatan kerajaan kepada rakyat bagi tahun hadapan.  Seramai enam ahli Dewan Negara mengambil bahagian dalam sesi perbahasan tersebut.


Bekalan elektrik di kawasan terjejas banjir mulai pulih - TNB

KUALA TERENGGANU, 21 Disember- Beberapa kawasan di lima daerah terjejas banjir kembali menerima bekalan elektrik bermula pukul 1.00 pagi tadi. Tenaga Nasional Berhad (TNB) menerusi Facebooknya TNB Careline memaklumkan kawasan tersebut melibatkan Kuala Terengganu, Setiu, Kuala Berang, Besut dan Bandar Al-Muktafi Billah Shah di Dungun.“Namun, terdapat penambahan penutupan bekalan bagi beberapa kawasan di Dungun disebabkan hujan lebat dan banjir,” menurut kenyataan itu.

Menurut TNB usaha sedang giat dijalankan bagi memastikan bekalan elektrik di kawasan terlibat dapat disalurkan secara berperingkat, bergantung kepada akses dan keadaan setempat.


Agong titah penduduk terjejas banjir patuh arahan berpindah ke PPS

KUANTAN, 20 Disember- Yang di-Pertuan Agong menitahkan penduduk terjejas banjir supaya mendengar arahan pihak berkuasa sekiranya diminta berpindah ke Pusat Pemindahan Sementara (PPS).Al-Sultan Abdullah Ri'ayatuddin Al-Mustafa Billah Shah turut mengingatkan rakyat khususnya penduduk di Pantai Timur agar sentiasa berhati-hati dengan situasi semasa.Dalam masa sama, ibu bapa diminta memantau anak masing-masing."Ibu bapa jagalah anak-anak dan cucu-cucu, beri lebih perhatian kepada mereka sepanjang musim tengkujuh ini."Saya juga berharap PPS sentiasa dalam keadaan bersih, tandas digunakan sebaik mungkin dan banyakkan bersabar," titah baginda.

(Yang di-Pertuan Agong berkenan meluangkan masa bertanya khabar dan mengurniakan sumbangan peribadi kepada penduduk terjejas banjir di PPS di SK Beserah/Foto Bernama)

Terdahulu Seri Paduka Baginda menyantuni penduduk terjejas banjir yang ditempatkan di PPS Sekolah Kebangsaan Beserah, di sini.Al-Sultan Abdullah yang diiringi anakanda Pemangku Raja Pahang, Tengku Hassanal Ibrahim Alam Shah berkenan meluangkan masa bertanya khabar dan mengurniakan sumbangan peribadi.


MTL: Hujan lebat dijangka beralih ke Pahang, Johor dan barat Sarawak - Armizan

KUALA LUMPUR, 20 Disember - Keadaan hujan lebat yang melanda Kelantan dan Terengganu, diramal beralih ke Pahang, Johor dan juga ke kawasan barat Sarawak.Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) Datuk Armizan Mohd Ali berkata data terkini diperoleh daripada Jabatan Meteorologi Malaysia (MetMalaysia) menyatakan luruan kedua Monsun Timur Laut 2022/2023 yang sebelum ini bermula pada 17 hingga 21 Disember akan berlarutan sehingga 25 Disember.

"Sehubungan itu, kerajaan telah meminta supaya jawatankuasa pengurusan bencana negeri (JBPN) dan daerah-daerah khususnya di kawasan hotspot bagi ketiga-tiga negeri ini, meningkatkan tahap kesiapsiagaan mereka," katanya selepas sesi Penyerahan Sumbangan Felda Global Ventures (FGV) kepada Tabung Bantuan Bencana Negara (TBBN) di bangunan Parlimen, di sini.Pada masa sama, JBPN turut diminta berhati-hati dengan kesan pascahujan iaitu keadaan pergerakan tanah yang boleh membawa risiko tanah runtuh, khususnya di kawasan berdekatan lerengan bukit pada kadar 25 darjah.Sementara itu, Armizan berkata pertubuhan bukan kerajaan (NGO) atau badan sukarelawan yang berhasrat membantu penduduk terjejas banjir diminta mendaftar dengan Pusat Kawalan Operasi Bencana (PKOB) daerah.Ini bagi memastikan penyelarasan dapat dilakukan bagi melancarkan pergerakan dan pengurusan misi bantuan.“Di peringkat pusat, bantuan boleh disampaikan kepada pihak Nadma dan jika bantuan hendak disampaikan secara langsung di negeri atau daerah terlibat, kita menyarankan mereka menghubungi Jawatankuasa Bencana Daerah,” katanya.


PM tegur semua Ahli Parlimen untuk jaga tatasusila, hormati Dewan Rakyat

KUALA LUMPUR, 20 Disember- Ahli Parlimen diingatkan supaya menjaga kemuliaan Dewan Rakyat dan menunjukkan kelakuan yang positif. Perkara tersebut disuarakan Perdana Menteri, Datuk Seri Anwar Ibrahim berikutan persidangan Dewan Rakyat disaksikan oleh rakyat. "Seperti yang kita lihat gelagat berlaku semalam, kalau bagi pihak kerajaan, saya beri jaminan dan Timbalan Perdana Menteri kedua sebagai Ketua Whip sudah diminta untuk memaklumkan kepada Ahli Parlimen untuk menjaga tatasusila di dewan ini dan apa pun perkembangan tidak melanggar batas adab dan susila serta menghormati peraturan dewan."Ini kerana kita tahu sidang Parlimen ini ditonton, kita boleh berbeza pendapat, boleh bertengkar tetapi harus jaga kemuliaan dewan ini dan tidak keterlaluan kerana ini akan ditertawakan oleh rakyat dan melihat seluruh dewan ini menjadi gelanggang seperti mana disebut dalam sosial media sebagai sarkis," katanya.

Beliau membentangkan Rang Undang-Undang (RUU) Kumpulan Wang Disatukan (Perbelanjaan Masuk Akaun) 2022 di Dewan Rakyat, di sini hari ini. Semalam, Dewan Rakyat tegang melibatkan beberapa Ahli Parlimen ketika pembentangan Usul Undi Percaya Terhadap Perdana Menteri.


RM150 untuk semua murid, bantuan tunai rakyat diawalkan - PM

KUALA LUMPUR, 20 Disember- Semua murid tanpa mengambil kira had pendapatan ibu bapa akan menerima Bantuan Awal Persekolahan sebanyak RM150.00 pada Januari tahun depan, manakala bantuan tunai rakyat yang dilaksanakan selama ini akan diteruskan, termasuk kenaikan gaji tahunan penjawat awam.

Perkara itu diumumkan Perdana Menteri, Datuk Seri Anwar Ibrahim ketika membentangkan Rang Undang-Undang Wang Disatukan (Perbelanjaan Masuk Akaun) 2022 dan Usul Anggaran Perbelanjaan Pembangunan Sementara 2023 dalam sidang Dewan Rakyat pagi ini.

Jelasnya, bantuan awal persekolahan itu antara tambahan kepada keperluan perbelanjaan bagi Rancangan Makanan Tambahan dan pembelian buku teks.

“Dengan isu generasi tercicir ekoran kemelut pandemik yang baru berlalu, adalah penting untuk mempersiapkan anak-anak dengan kelengkapan sekolah yang sewajarnya,” kata Anwar ketika membentangkan RUU itu.

Tambahnya, selari pengumuman awal beliau selaku Perdana Menteri yang mengutamakan isu kos sara hidup, beliau turut mengumumkan, Bayaran Bantuan Tunai Rakyat Fasa 1 akan dibayar awal iaitu pada Januari depan berbanding tahun ini, pada Mac 2022. Sebanyak RM300.00 akan diberikan kepada setiap isirumah dan RM100.00 untuk penerima bujang.

Bayaran Fasa 1 itu akan memanfaatkan hampir 9 juta penerima dengan peruntukan RM2 bilion.

“Saya berharap, penyaluran awal ini membantu meringankan beban yang ditanggung rakyat pada waktu ini,” kata Anwar.

Bagi pekebun kecil getah, kerajaan juga bercadang untuk menyalurkan Bantuan Tambahan sebanyak RM200.00, yang juga akan disalurkan pada Januari 2023.

“Kerajaan akan terus memastikan kebajikan para pekebun kecil getah sewaktu musim tengkujuh ini. Setakat ini, Kerajaan telahpun menyalurkan Bantuan Musim Tengkujuh (BMT) bagi bulan November dan Disember dengan bantuan keseluruhan RM600.00 kepada hampir 320 ribu pekebun kecil getah.

Bagi penjawat awam pula, kerajaan perpaduan turut bersetuju untuk memberikan Kenaikan Gaji Tahunan Tambahan Khas 2023 sebanyak RM100.00 kepada semua penjawat awam Gred 11 hingga 56. Kerajaan juga bersetuju memberikan Bantuan Khas Kewangan kepada 1.3 juta penjawat awam gred 56 ke bawah sebanyak RM700.00 dan RM350.00 kepada kira-kira sejuta pesara kerajaan.

“Kerajaan Perpaduan ini amat berterima kasih atas kesungguhan yang tidak berbelah bahagi anggota awam dalam menyampaikan perkhidmatan terbaik kepada rakyat. Kerajaan memang silih berganti, tetapi penjawat awam kekal setia dan dedikasi demi negara,” tegas Anwar.

Dalam mendepani isu peluang pekerjaan, kerajaan akan menyediakan tawaran 50 ribu peluang kerjaya secara kontrak termasuk 35 ribu oleh syarikat GLC melalui program MySTEP untuk tahun 2023.

"Para belia juga memerlukan kelangsungan peluang pekerjaan untuk meraih rezeki. Dengan didorong pelaksanaan program yang mengiktiraf gaji antara RM1,500 hingga RM2,100, kata perdana menteri.

Untuk ke semua pelaksanaan bantuan tersebut, jelas perdana menteri kerajaan mencadangkan RUU Wang Disatukan (Perbelanjaan Masuk Akaun) 2022 dan Usul Anggaran Perbelanjaan Pembangunan Sementara 2023  dibenarkan pengeluaran daripada Kumpulan Wang Disatukan, yang tidak melebihi RM107,718,676,650; dianggarkan mustahak, bagi perkhidmatan kerajaan untuk tempoh enam bulan yang pertama tahun 2023.

“Namun, mengambil kira keterbatasan anggaran perbelanjaan sementara ini yang terhad kepada dasar dan komitmen sedia ada kerajaan bagi enam bulan pertama 2023 terlebih dahulu. Apa yang baik akan diteruskan terutamanya inisiatif sedia ada yang memberikan manfaat dan faedah kepada rakyat. Selanjutnya, perbelanjaan lain akan dikaji semula dalam penyediaan pembentangan semula Bajet 2023.

Anggaran perbelanjaan bawah RUU itu antaranya merangkumi bayaran gaji kepada penjawat awam, utiliti, biasiswa, bantuan kebajikan serta perkhidmatan pendidikan dan kesihatan. Begitu juga projek-projek pembangunan yang sedang berjalan perlu diteruskan terutamanya projek pembaikan dan penyelenggaraan seperti sekolah daif, jalan raya, hospital serta klinik kesihatan.

Rang Undang-Undang berkenaan kemudiaanya diluluskan tanpa perbahasan.


Ahli Parlimen diberi pilihan untuk tidak pakai tali leher hari ini

KUALA LUMPUR, 20 Disember- Ahli Parlimen yang hadir hari ini pada persidangan Dewan Rakyat dikecualikan daripada memakai tali leher.Yang Dipertua Dewan Rakyat, Datuk Johari Abdul menyatakan perkara itu sebelum menangguhkan persidangan, semalam.“Cuma satu peringatan dan permintaan, ada cadangan untuk esok, mereka yang nak pakai sut saya kecualikan daripada memakai tali leher. Jadi boleh datang dengan baju Melayu ataupun dengan sut tetapi tanpa tali leher, ia adalah pilihan,” katanya.Bagaimanapun, beliau tidak menjelaskan dengan lebih lanjut sama ada perkara itu dibolehkan sepanjang persidangan Dewan Rakyat atau hanya dibolehkan untuk hari ini sahaja.

(Yang Dipertua Dewan Rakyat, Datuk Johari Abdul / FOTO BERNAMA)

Mengikut Panduan Pakaian di Dalam Dewan Persidangan dalam portal Parlimen.gov.my, individu lelaki yang memasuki Parlimen perlu mengenakan kot, kemeja lengan panjang, bertali leher dengan digalakkan berwarna gelap.Mereka juga boleh memakai pakaian kebangsaan atau tradisional yang lengkap dengan kasut kulit bertutup atau lain-lain kasut yang sejenis dengannya dan berwarna gelap serta berstoking.


PM dijangka bentang Bajet Mini 2023 di Parlimen hari ini

KUALA LUMPUR, 20 Disember- Perdana Menteri, Datuk Seri Anwar Ibrahim dijadual membentangkan peruntukan khas (Bajet Mini) bagi tujuan perbelanjaan perkhidmatan membabitkan wang sejumlah RM107,718,676,650 di Dewan Rakyat hari ini.Menurut Aturan Urusan Mesyuarat, Anwar yang juga Menteri Kewangan akan membentangkan peruntukan itu di bawah Akta Kumpulan Wang Disatukan (Perbelaniaan Masuk Akaun) 2022 yang akan mula berkuat kuasa pada 1 Januari 2023.Akta berkenaan akan membenarkan perbelanjaaan dikeluarkan daripada Kumpulan Wang Disatukan untuk perkhidmatan bagi sebahagian tahun 2023 antaranya termasuk bagi tujuan pembayaran emolumen penjawat awam.Ia susulan Rang Undang-Undang Perbekalan bagi tahun 2023 (Bajet 2023) tidak akan diluluskan Parlimen sebelum 1 Januari 2023, maka peruntukan perlu dikeluarkan untuk perbelanjaan dalam tahun 2023 bagi tempoh dari 1 Januari sehingga tarikh Rang Undang-Undang Perbekalan bagi 2023 menjadi undang-undang dan mula berkuat kuasa. Sebelum ini Bajet 2023 yang disediakan kerajaan pimpinan bekas Perdana Menteri Datuk Seri Ismail Sabri Yaakob tidak sempat dibahas dan diluluskan, sebelum terbubarnya Parlimen pada 10 Oktober lepas.Dalam pada itu, Anwar akan turut mencadangkan sejumlah RM55,959,213,200 dikeluarkan daripada Kumpulan Wang Pembangunan bagi 2023 untuk perbelanjaan segera, sementara menunggu Anggaran Perbelanjaan Pembangunan Tahun 2023 diluluskan.

Perdana Menteri turut mencadangkan sejumlah RM31,834 juta baki wang terimaan Terbitan Pelaburan Kerajaan Malaysia (MGII) serta RM3,211 juta daripada Bil Perbendaharaan Islam Malaysia (MITB) bagi tahun 2022 dipindahkan ke dalam Kumpulan Wang Pembangunan.Beliau turut dijadual mencadangkan sejumlah RM16,200 juta baki wang MGII bagi 2022 dipindahkan ke Kumpulan Wang COVID-19 di bawah seksyen 3(1) Akta Pendanaan Kerajaan 1983 dan Seksyen 4(2) Akta Langkah-Langkah Sementara Bagi Pembiayaan Kerajaan (Penyakit Koronavirus 2019 (COVID-19)) 2020. -BERNAMA


Anwar ucap terima kasih, kini masa untuk bekerja

KUALA LUMPUR, 19 Disember- Perdana Menteri, Datuk Seri Anwar Ibrahim menzahirkan ucapan terima kasih dan penghargaan atas kepercayaan serta sokongan yang diberikan kepadanya di Dewan Rakyat, hari ini.Beliau berkata, kerajaan hari ini membawa usul undi percaya kepadanya sebagai perdana menteri dan berjaya membuktikan keabsahan dukungan majoriti di Dewan Rakyat."Terima kasih dan penghargaan atas kepercayaan dan sokongan yang jelas dan tegas. "Kini masa untuk bekerja dan menjelmakan perubahan yang didambakan rakyat," katanya menerusi catatan di Facebook rasmi.Terdahulu, Anwar yang juga Ahli Parlimen Tambun mendapat sokongan majoriti Ahli Parlimen sebagai Perdana Menteri ke-10 selepas usul undi percaya dibentangkan di Dewan Rakyat, petang tadi.Kesahihan Anwar disahkan Speaker Dewan Rakyat, Datuk Johari Abdul yang mengumumkan keputusan itu selepas undian suara diambil sebaik 13 ahli parlimen kerajaan dan pembangkang selesai membahaskannya.


Usul undi percaya PM10 penting untuk kemajuan ekonomi

KUALA LUMPUR, 19 Disember - Usul undi percaya terhadap Perdana Menteri, Datuk Seri Anwar Ibrahim yang lulus dengan undian suara di Dewan Rakyat hari ini penting untuk kemajuan ekonomi negara.Ahli Parlimen Titiwangsa, Datuk Seri Johari Abdul Ghani berkata kestabilan politik merupakan antara initipati yang sangat penting dalam membangunkan ekonomi negara."Undi percaya ini sangat penting terhadap kemajuan ekonomi. "Ini akan menjadikan sebuah kerajaan yang stabil untuk tempoh masa lima tahun akan datang dan peristiwa menukar perdana menteri tiga kali dalam masa empat setengah tahun tidak akan berlaku lagi," katanya ketika perbahasan usul undi percaya Perdana Menteri di Dewan Rakyat hari ini.Tambah beliau, Malaysia juga perlu mempunyai satu pasukan yang memiliki pengalaman dan kecekapan untuk menerajui kerajaan."Pasukan yang dibentuk itu pula perlu mempunyai integriti dan kredibiliti," katanya.Dalam pada itu, Ahli Parlimen Pandan, Mohd Rafizi Ramli mempertikaikan tindakan pembangkang yang mempersoalkan tentang pengistilahan Kerajaan Perpaduan.Rafizi yang juga Menteri Ekonomi berkata, negara memerlukan kestabilan politik kerana ia perlu membuat keputusan-keputusan sukar dalam mendepani cabaran masa depan.Ini termasuk bagi melindungi, memperkasa dan mengupayakan kebebasan institusi penting dalam negara.Turut mengambil bahagian pada sesi perbahasan tersebut Ahli Parlimen Pasir Mas, Ahmad Fadli Shaari.Beliau mengingatkan kerajaan untuk mengemudi negara dengan mengetepikan isu yang boleh menimbulkan masalah.Terdahulu wakil pembangkang itu mengakui kerajaan sedia ada ketika ini telah mendapat perkenan Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah.Namun jelas Ahmad Fadli, ia perlu ditakrifkan sebagai kerajaan campuran dan bukan Kerajaan Perpaduan. "Jangan dinamakan sebagai Kerajaan Perpaduan kerana pembangkang masih ada lagi di Dewan Rakyat ini," katanya.Usul percaya terhadap Anwar yang juga Ahli Parlimen Tambun itu diluluskan dengan undian suara selepas dibentangkan oleh Timbalan Perdana Menteri Datuk Seri Fadillah Yusof dan disokong rakan sejawatnya, Datuk Seri Dr Ahmad Zahid Hamidi, sebelum dibahaskan 12 wakil rakyat dari blok kerajaan dan pembangkang.Ahli Parlimen Larut, Datuk Seri Hamzah Zainudin yang juga Ketua Pembangkang membuka tirai perbahasan usul berkenaan.


Rus’sele Eizan angkat sumpah sebagai Speaker DUN Perlis baharu

KANGAR, 19 Disember- Naib Pengerusi II Perikatan Nasional (PN) Perlis Rus’sele Eizan mengangkat sumpah sebagai Speaker Dewan Undangan Negeri (DUN) Perlis yang baharu berkuat kuasa hari ini pada Persidangan Pertama Penggal Pertama Dewan Undangan Negeri (DUN) Perlis ke-15.Usul melantik Rus’sele dikemukakan Menteri Besar Mohd Shukri Ramli dan disokong oleh Exco Hal Ehwal Agama Islam, Pendidikan, Belia dan Sukan, Pembangunan Sumber Manusia, Penerangan dan Badan Bukan Kerajaan (NGO) negeri, Muhammad Azmir Azizan.Rus’sele yang juga bekas Ahli Dewan Undangan Negeri (ADUN) Simpang Empat pada Pilihan Raya Umum ke-12 (PRU12) dipilih menggantikan Datuk Hamdan Bahari yang memegang jawatan itu sejak 2013. Manakala (ADUN) Indera Kayangan, Gan Ay Ling menjadi wakil tunggal Blok Pembangkang dalam Dewan DUN kali ini.Seramai 15 Ahli Dewan Undangan Negeri (ADUN) Perlis turut mengangkat sumpah pada persidangan hari ini iaitu ADUN Titi Tinggi Izizam Ibrahim (Bersatu), Haziq Asyraf Dun (PAS-Beseri), Saad Seman (PAS-Chuping), Wan Badariah Wan Saad (PAS-Mata Ayer), Muhammad Azmir Azizan (PAS-Santan), Fakhrul Anwar Ismail (Bintong).Datin Marzita Mansor (Bersatu-Sena), Gan Ay Ling (PKR-Indera Kayangan), Abu Bakar Hamzah (Bersatu-Kuala Perlis), Asrul Aimran Abd Jalil (PAS-Kayang), Megat Hashirat Hassan (Bersatu-Pauh), Wan Zikri Afthar Ishak(Bersatu-Tambung Tulang), Mohd Ridzuan Hashim (PAS-Guar Sanji), Razali Saad (PAS-Simpang Empat) dan Mohd Shukri Ramli (PAS-Sanglang).

Rus’sele, 65, berkata beliau berharap semua ADUN dapat memberikan pandangan bernas dan hujah yang berintergeriti sepanjang persidangan DUN selama empat hari bermula hari ini.“Saya akan menjalankan amanah dan tanggungjawab dengan sebaik mungkin atas kepercayaan yang telah diberikan bagi mengendali persidangan dewan.“Diharapkan semua exco, ADUN dan ketua jabatan dapat bersama membangunkan negeri ini tanpa sebarang perbezaan pendapat demi merealisasikan harapan rakyat khususnya,” katanya.Pada Pilihan Raya Umum ke-15 (PRU-15), Perikatan Nasional (PN) memenangi 14 kerusi DUN dan satu sahaja kerusi Indera Kayangan dimenangi oleh PKR.


Datuk Mohamad Zahir Abdul Khalid dipilih semula Speaker DUN Perak

IPOH, 19 Disember- Datuk Mohamad Zahir Abdul Khalid dipilih semula sebagai Speaker Dewan Undangan Negeri (DUN) Perak hari ini untuk penggal kedua berturut-turut.Pencalonan Mohamad Zahir, 54, sebagai Speaker dikemukakan Menteri Besar Datuk Saarani Mohamad (BN-Kota Tampan) dan disokong Pengerusi Jawatankuasa Sumber Manusia, Kesihatan dan Hal Ehwal Masyarakat India, A. Sivanesan (PH-Sungkai) manakala Ahli Dewan Undangan Negeri (ADUN) Canning, Jenny Choy Tsi Jen pula dipilih sebagai Timbalan Speaker.Pada Mesyuarat Pertama, Tahun Pertama, persidangan Dewan Undangan Negeri (DUN) ke-15 Perak hari ini, kesemua 58 ADUN Perak turut mengangkat sumpah jawatan termasuk Ketua Pembangkang DUN Perak, Razman Zakaria yang memenangi kerusi DUN Gunung Semanggol, manakala ADUN Kepayang Nga Kor Ming tidak hadir kerana terlibat dalam persidangan di Dewan Rakyat.

Dalam ucapannya, Mohamad Zahir menasihatkan semua ahli Dewan supaya menjaga adab, amanah tingkah laku sewaktu perbahasan di dalam Dewan dan meminta kerjasama semua pihak agar aturan mesyuarat berjalan lancar.Persidangan pada hari ini kemudiannya ditangguhkan dan bersambung esok untuk istiadat pembukaan yang akan disempurnakan Sultan Perak Sultan Nazrin Shah.


Hampir 100 peratus inisiatif aku janji 100 hari pentadbiran di Melaka berjaya dicapai

AYER KEROH, 19 Disember - Kerajaan negeri Melaka berjaya menunaikan 95 peratus melalui 26 inisiatif aku janji 100 hari pentadbiran kerajaan negeri yang dijanjikan pada Pilihan Raya Umum DUN Melaka ke15 (PRU DUN MELAKA KE-15) sebelum ini. Ketua Menteri, Datuk Seri Sulaiman Md Ali berkata baki lima peratus masih dalam proses pelaksanaan dan dijangka dapat dicapai sepenuhnya dalam masa terdekat. Antara 26 inisiatif berkenaan termasuklah lonjakkan ekonomi baharu, tadbir urus kerajaan, masyarakat bersepadu, pembangunan mampan dan perkongsian kemakmuran.  "Jadi saya amat berharap pencapaian cemerlang ini yang ditunjukkan dapat diteruskan pada tahun-tahun akan datang untuk kita mencapai atau melaksanakan pula inisiatif tiga tahun akan datang dan akhir sekali saya ucapkan terima kasih kepada semua penjawat awam negeri Melaka khususnya Yang Berhormat SUK negeri, pegawai kewangan negeri ketua-ketua jabatan dan persekutuan serta semua pihak yang terlibat secara langsung mahu pun tidak langsung dalam menjayakan pencapaian prestasi ini," kata Sulaiman Md Ali di sini.

(Sulaiman Md Ali bercakap dalam sidang media selepas Perhimpunan Bulanan danMajlis Pencapaian Setahun Pentadbiran Kerajaan Negeri Melaka di Seri Negeri, di sini)

Dalam pada itu, ketika menjawab berkenaan keberkesanan slogan "Bagi Jadi, Kasi Jadi" yang diguna pakai kerajaan negeri sebelum ini, Sulaiman berkata pihaknya memantau segala inisiatif yang ditetapkan dengan pembentangan setiap tiga bulan oleh ketua jabatan bagi portfolio berkaitan, dalam usaha melihat inisiatif yang masih belum dicapai dan boleh dicapai mengikut setiap suku tahun.


Johari Abdul dilantik Speaker Dewan Rakyat baharu

KUALA LUMPUR, 19 Disember- Datuk Johari Abdul dipilih sebagai Yang Dipertua Dewan Rakyat baharu apabila mendapat 147 undi, berbanding calon daripada bukan kerajaan Tan Sri Mohd Radzi Sheikh Ahmad yang hanya mendapat 74 undi.Pemilihan dibuat sebaik Mesyuarat Pertama, Penggal Pertama Parlimen Kelima Belas (2022) yang bersidang selama dua hari sehingga esok, bermula.Terdahulu Dewan Rakyat menerima dua pencalonan Yang Dipertua Dewan Rakyat baharu, iaitu ahli parlimen Sungai Petani, Datuk Johari Abdul yang dikemukanan Perdana Menteri, Datuk Seri Anwar Ibrahim selaku ahli parlimen Tambun.Cadangan itu disokong Timbalan Perdana Menteri yang juga ahli parlimen Bagan Datuk, Datuk Seri Dr. Ahmad Zahid Hamidi.Manakala Mohd Radzi dicadangkan Ketua Pembangkang yang juga Ahli Parlimen Larut, Datuk Seri Hamzah Zainudin dan disokong Ahli Parlimen Kota Bharu, Datuk Seri Takiyuddin Hassan.

Bekas Ahli Dewan Undangan Negeri Gurun Datuk Johari Abdul mengangkat sumpah sebagai Yang Dipertua Dewan Rakyat yang baharu pada Mesyuarat Pertama Penggal Pertama Parlimen ke-15 di Bangunan Parlimen hari ini / FOTO BERNAMA

Menurut Setiausaha Dewan Rakyat Nizam Mydin Bacha Mydin, pihaknya menerima cadangan secara bertulis pada 5 Disember lalu, bagi kedua-dua nama tersebut.Awal bulan ini, Tan Sri Azhar Azizan Harun mengesahkan untuk mengosongkan jawatan Speaker Dewan Rakyat pada 18 Disember 2022 iaitu sebelum parlimen bersidang hari ini.Datuk Johari merupakan ahli politik daripada Parti Keadilan Rakyat. Pada Pilihan Raya Umum ke-14 beliau mengalahkan calon daripada Barisan Nasional, Datuk Shahanim Mohamad Yusoff dengan majoriti sebanyak 21,569 undi. Beliau memperolehi 45,532 undi berbanding lawannya memperolehi hanya 23,963 undi.

Pada PRU ke-15, beliau yang juga bekas Ahli Dewan Undangan Negeri (ADUN) Gurun tidak bertanding.


Liew Chin Tong harap dapat bawa MITI pacu ekonomi negara ke tahap lebih baik

KUALA LUMPUR, 19 Disember - Timbalan Menteri Perdagangan Antarabangsa dan Industri (MITI) Liew Chin Tong berharap beliau dapat membantu kementerian untuk membawa ekonomi Malaysia ke tahap lebih baik. "Saya berharap boleh membantu Menteri MITI, bersama-sama pegawai kementerian membangunkan industri, meningkatkan pelaburan dalam dan luar negara serta mengukuhkan perdagangan dengan negara-negara luar," katanya kepada media selepas majlis 'clock-in' di Menara MITI di sini. Liew sebelum ini memulakan hari pertamanya sebagai Timbalan Menteri MITI apabila menghadiri Sidang Kemuncak Perniagaan ASEAN-Kesatuan Eropah (EU), iaitu sebahagian agenda Sidang Kemuncak ASEAN-EU, minggu lepas. Menurutnya terdapat perubahan besar dalam tempoh dua hingga tiga tahun ini, dari segi dasar di Kesatuan Eropah (EU) dan Amerika Syarikat (AS) dan faktornya disebabkan antaranya oleh COVID-19 serta peperangan antara Ukraine dan Rusia.

(Liew Chin Tong ketika menerima surat cara pelantikan jawatan sebagaiTimbalan Menteri Perdagangan Antarabangsa dan Industripada Istiadat Pengurniaan Surat Cara Pelantikan Dan Istiadat Mengangkat Sumpah JawatanDan Setia Serta Sumpah Simpan Rahsia Timbalan Menteri Persekutuan, di Istana Negara)

"Oleh itu, kita di Malaysia perlu memahami perubahan yang berlaku di negara-negara lain terutamanya di EU, AS dan China kerana ekonomi kita memerlukan blok-blok yang besar ini untuk berkembang," katanya.

Namun begitu, beliau menambah sememangnya suasana ekonomi sekarang ini memerlukan negara untuk berhadapan cabaran-cabaran akan datang. - BERNAMA


Usul undi percaya antara tumpuan hari pertama persidangan Dewan Rakyat

KUALA LUMPUR, 19 Disember - Pembentangan usul undi percaya dan pelantikan Yang Dipertua Dewan Rakyat baharu antara tumpuan hari pertama persidangan Parlimen bagi Kerajaan Perpaduan diterajui Perdana Menteri Datuk Seri Anwar Ibrahim.Pembentangan usul undi percaya bagi keabsahan pelantikan Anwar yang mengangkat sumpah jawatan pada 24 November sebagai Perdana Menteri ke-10, terkandung pada nombor lapan Aturan Urusan Mesyuarat.Ia bertujuan membuktikan beliau mendapat sokongan Ahli Parlimen bagi memimpin kerajaan baharu selepas keputusan Pilihan Raya Umum ke-15 (PRU15) menyaksikan tiada parti atau gabungan politik mendapat majoriti mudah.Mesyuarat Pertama Penggal Pertama Parlimen ke-15 berlangsung dua hari bermula hari ini, juga bakal menyaksikan Ahli-ahli Dewan Rakyat yang menang pada PRU15 mengangkat sumpah selain pemilihan Timbalan-Timbalan Yang Dipertua Dewan Rakyat. Menurut Aturan Urusan Mesyuarat, pemilihan Yang Dipertua Dewan Rakyat dan Timbalan-Timbalan Yang Dipertua Dewan Rakyat terkandung pada urutan nombor dua dan lima.Pada 2 Disember, media melaporkan Tan Sri Azhar Azizan Harun mengesahkan akan mengosongkan kedudukannya sebagai Yang Dipertua Dewan Rakyat sebelum Parlimen bersidang.Menurut laporan media, Ahli Parlimen Sungai Petani Datuk Johari Abdul disebut-sebut menjadi pilihan Pakatan Harapan (PH) sebagai Yang Dipertua Dewan Rakyat menggantikan Azhar manakala Perikatan Nasional (PN) mencalonkan bekas Menteri Dalam Negeri Tan Sri Mohd Radzi Sheikh Ahmad bagi jawatan itu.Selain itu, Ahli Parlimen Lanang daripada DAP Alice Lau dan Ahli Parlimen Cameron Highlands Ramli Md Nor daripada Barisan Nasional (BN) dilapor dicalonkan bagi jawatan Timbalan Yang Dipertua Dewan Rakyat selain bekas Timbalan Menteri di Jabatan Perdana Menteri (Parlimen dan Undang-undang) Datuk Mas Ermieyati Samsudin dicalonkan PN untuk jawatan sama.Turut tersenarai dalam Aturan Urusan Mesyuarat hari ini adalah pembentangan rang undang-undang dan urusan kerajaan yang lain.

(Perdana Menteri Datuk Seri Anwar Ibrahim)

Anwar pada sidang media selepas Mesyuarat Kabinet pertama 5 Disember lepas berkata persidangan Parlimen pertama itu juga akan membentang dan meluluskan peruntukan khas atau bajet mini bagi tujuan membayar emolumen penjawat awam bagi Januari. - BERNAMA


Tiada halangan penduduk Lembah Pantai sampaikan mesej seperti biasa - Fahmi

KUALA LUMPUR, 19 Disember- Menteri Komunikasi dan Digital, Fahmi Fadzil memberi komitmen kepada penduduk di Lembah Pantai untuk mereka bertemu dengan beliau serta mengajukan sebarang permasalahan yang dihadapi tanpa halangan biarpun kini menganggotai Kabinet Kerajaan Perpaduan.Ahli Parlimen Lembah Pantai sejak 2018 itu berkata langkah ini bagi memastikan mutu perkhidmatannya sebagai wakil rakyat kekal konsisten seperti sebelum beliau dilantik memegang jawatan menteri.

(Menteri Komunikasi dan Digital, Fahmi Fadzil)

"Siapa-siapa nak jumpa saya atau nak sampaikan mesej atau apa-apa, tiada tol, tiada orang jaga atau apa-apa, macam biasa, cuma kalau saya tiada di sini, boleh sahaja mesej saya di Facebook atau Twitter," katanya ketika berucap di Program Jom Tonton Perlawanan Akhir Piala Dunia 2022 di Kompleks Sukan Ecopark, Pantai Dalam, di sini, malam tadi.Ratusan penduduk sekitar Lembah Pantai hadir menyaksikan perlawanan akhir antara Argentina dan Perancis bersama Fahmi, yang juga Ketua Penerangan PKR.


Pusat tahfiz khas masyarakat Orang Asli di Pahang, akan diwujudkan

TEMERLOH, 18 Disember - Kerajaan Pahang bercadang untuk membina sebuah pusat tahfiz khas untuk masyarakat Orang Asli di negeri itu, bagi melahirkan lebih ramai guru agama dalam kalangan masyarakat berkenaan.  Pengerusi Jawatankuasa Hal Ehwal Agama Islam, Pembangunan Luar Bandar Dan Hal Ehwal Orang Asli Negeri, Datuk Sri Syed Ibrahim Syed Ahmad berkata pihaknya telah mengenal pasti lokasi sesuai untuk pembinaan pusat tahfiz tersebut, di daerah Pekan.  Meskipun, Jabatan Agama Islam Pahang (JAIP) ada melahirkan penggerak masyarakat dalam kalangan Orang Asli, namun jumlahnya tidak mencukupi berikutan keluasan negeri itu dan kedudukan masyarakat itu yang tinggal jauh di kawasan pedalaman.  Beliau berkata, mereka yang dilatih dan akan menetap bersama masyarakat itu di perkampungan Orang Asli beragama Islam

(Syed Ibrahim ditemui pemberita RTM selepas bersama 100 kanak-kanakyang menyertai program Khatan Beramai-Ramai Dewan Negeri Kerdau,sempena cuti musim persekolahan, di kediamannya di Kuala Tekal, di sini)

"Dalam rangka kita akan tubuh tahfiz kepada orang asli di situ kita akan kumpulkan orang-orang asli duduk di tahfiz, Tanah nya sudah ada, tinggal lagi kita hendak bangunkan dan dijangkakan di Pekan, kita letak orang asli di situ, kita akan keluarkan penggerak- penggerak dalam kalangan orang asli itu sendiri yang mempunyai kemahiran dalam agama yang boleh membantu kerajaan negeri untuk berdakwah," kata Syed Ibrahim di sini. Minggu lalu, beliau telah bertemu dengan Menteri Besar, Datuk Seri Wan Rosdy Wan Ismail dan pihak Yayasan Pahang, memaklumkan mengenai cadangan tersebut, Wan Rosdy telah bersetuju dan meminta Yayasan Pahang membuat reka bentuk dan anggaran kos.  Pada masa ini, Pahang sudah mempunyai tiga buah pusat tahfiz yang telah beroperasi iaitu Tahfiz Profesional dan Tahfiz Kemahiran Pendidikan Teknikal dan Latihan Vokasional (TVET) di Tanjung Lumpur, serta Tahfiz Turas di Balok, Kuantan.


P.Pinang arah semua tapak perkhemahan ditutup sementara

GEORGE TOWN, 18 Disember - Pulau Pinang mengarahkan semua operasi tapak perkhemahan di negeri itu ditutup sementara bagi mengelak sebarang kejadian tidak diingini susulan insiden tanah runtuh di tapak perkhemahan Father's Organic Farm, Gohtong Jaya, Batang Kali di Selangor.Ketua Menteri Chow Kon Yeow berkata tindakan itu diambil susulan arahan Menteri Pembangunan Kerajaan Tempatan Nga Kor Ming agar semua tapak perkhemahan berhampiran sungai dan lokasi berisiko tinggi di seluruh negara ditutup selama tujuh hari berkuat kuasa serta-merta."Kami minta semua pemilik tapak perkhemahan di Pulau Pinang sama ada yang berdaftar atau tidak dengan Pihak Berkuasa Tempatan (PBT) agar menutup sementara atas faktor keselamatan dan arahan daripada Kementerian Pembangunan Kerajaan Tempatan (KPKT)."Memang banyak di seluruh negara pelanggaran undang-undang kerana memulakan operasi tanpa kelulusan dalam apa jenis kegiatan termasuk tapak perkhemahan juga namun kategori ini (tapak perkhemahan) tidak dikesan banyak berlaku di Pulau Pinang, ada satu dua sahaja jadi mereka juga perlu patuh untuk menutup operasi,'' katanya kepada pemberita malam tadi.Beliau ditemui selepas menghadiri majlis Penang 2nd Bridge PDRM 2022 Solidariti Fun Ride di Dataran Queensbay, pelepasan acara itu disempurnakan oleh Yang Dipertua Negeri Tun Ahmad Fuzi Abdul Razak dan turut hadir Ketua Polis Pulau Pinang Datuk Mohd Shuhaily Mohd Zain.Lebih 3,000 peserta menyertai kayuhan sejauh 73 kilometer (KM) membabitkan laluan di atas Jambatan Sultan Abdul Halim Mu'adzam Shah di kedua-dua hala dan jalan sekitarnya.Kayuhan berkonsepkan ‘𝑭𝒖𝒏 𝑹𝒊𝒅𝒆’ antara anggota Polis Diraja Malaysia (PDRM) dan masyarakat ini bertujuan merapatkan lagi ukhwah selari dengan tema ‘Polis Dan Masyarakat Berpisah Tiada’.

Sementara itu, mengulas lanjut, Chow berkata terdapat tapak perkhemahan dikenal pasti berisiko tinggi kerana terletak di kawasan cerun bukit iaitu Suling Hill, di Seberang Perai Tengah (SPT) dan Taman Bandaraya, di Timur Laut telah diarahkan ditutup oleh PBT semalam.Katanya selain itu, kerajaan negeri juga mempunyai garis panduan melibatkan pembangunan lereng bukit kerana Pulau Pinang pernah ditimpa bencana tanah runtuh melibatkan kehilangan nyawa.''Sebarang pembangunan lereng bukit, sama ada membina kediaman atau apa juga pembangunan termasuk tapak perkhemahan tertakluk kepada garis panduan dan syarat-syarat ditetapkan,'' katanya.Ketika diminta mengulas mengenai kawasan pelancongan di kawasan bukit seperti di Bukit Bendera, Chow yang juga Pengerusi Perbadanan Bukit Bendera (PBBPP) berkata pemantauan di kawasan tersebut sentiasa dijalankan oleh pihak PBBPP."Kawasan Bukit Bendera memang ada berlaku tanah runtuh, boleh dikatakan berlaku beberapa kejadian setiap tahun dan pemantauan di jalankan oleh PBBPP, jika berlaku tanah runtuh ia akan dibaiki oleh mereka (PBBPP) kita juga ada satu tapak perkhemahan di banglo yang dimiliki kerajaan negeri di Bukit Bendera, ia juga diarahkan tutup sementara,'' katanya.Sebelum ini, Nga mengarahkan semua tapak perkhemahan berhampiran sungai dan lokasi berisiko tinggi di seluruh negara ditutup selama tujuh hari, berkuat kuasa serta-merta susulan ramalan hujan lebat berterusan selama lima hari berikutan Monsun Timur Laut. - BERNAMA


OKU Sentral sambut Hari OKU Antarabangsa esok

KUALA LUMPUR, 18 Disember- Persatuan OKU Sentral (OKU Sentral) akan menyambut Hari Orang Kurang Upaya (OKU) Antarabangsa dengan persembahan menarik Konsert ILHAM 2022 yang mengetengahkan penghibur pentas berbakat dalam kalangan OKU, esok. Presiden OKU Sentral, Datuk Ras Adiba Radzi berkata, Konsert ILHAM 2022 akan menampilkan persembahan rakan-rakan OKU dengan harapan ia akan dapat menaikkan semangat dan memperkasakan mereka kerana konsert ini merupakan satu platform untuk menonjolkan bakat mereka sebagai penghibur. “Tidak dapat dinafikan dua tahun lepas merupakan satu tempoh mencabar buat rakan-rakan OKU. Kami kehilangan beberapa orang daripada mereka dan ramai yang juga kehilangan orang tersayang serta bergelut dengan masalah kewangan.Justeru, tiba masanya untuk kami meraikan mereka dan mengalami sendiri ‘keajaiban’ mereka secara langsung dan memperingati Hari OKU Antarabangsa yang disambut di seluruh dunia 3 Disember setiap tahun,” katanya dalam satu kenyataan.Ras Adiba yang merupakan seorang senator mewakili komuniti OKU di Dewan Negara berharap lebih ramai yang akan menemui dan menghargai penghibur OKU berbakat ini.Sementara itu, Konsert ILHAM 2022 akan diserikan dengan persembahan nyanyian Ras Adiba, Khai & Dinie, Umar Hasfizal, Shahril of Muniros dan Eyelitz.Turut dijadualkan membuat persembahan ialah penari-penari Anak Seni OKU Sentral, OS Wheelies, Permata Gemalai Sari, adik Neranjan Maniam daripada PPKI SMK Desa Perdana KL (tarian tradisional India) dan Low Mee Li & Orange of OS/Beautiful Gate dan Tadika Istika Jaya.Konsert ini akan berlangsung dalam dua sesi, pukul 3.00 petang dan 8.00 malam di Stage 1 Theatre, Petaling Jaya Performing Arts Centre (PJPAC), Pusat Beli-Belah 1 Utama.Ras Adiba yang juga Pengerusi Pertubuhan Berita Nasional Malaysia (Bernama) berkata beliau bersyukur kerana diberikan peluang untuk melaksanakan misi OKU Sentral dalam mewakili dan memperkasakan OKU.“Saya amat berterima kasih dengan rakan OKU kami yang berbakat dan setuju untuk tampil mempersembahkan bakat mereka dan penting bagi kami untuk berkongsi keupayaan dan kemahiran mereka itu,” katanya.Beliau juga mengucapkan terima kasih kepada semua rakan kongsi dan penyokong program termasuk Yayasan Hasanah, CIMB, Yayasan CIMB, Yayasan Sime Darby, Yayasan Telekom Malaysia, Celmonzee Wellness dan Glenreagh Sdn Bhd.

(Presiden OKU Sentral, Datuk Ras Adiba Radzi / FOTO BERNAMA)

Ketika dihubungi Bernama, Ras Adiba berkata konsert yang diadakan pada skala besar kali ini diharap dapat mengembangkan sayap sehingga ke luar negara suatu hari nanti.“Kita juga berharap ada peluang untuk membawa persembahan ini ke seluruh negara supaya setiap negeri dapat melihat persembahan kami golongan OKU dengan tajaan daripada pihak yang menyokong kita,” katanya.Beliau berkata konsert kali ini menjanjikan lebih kepelbagaian persembahan yang terdiri daripada nyanyian, pelbagai tarian termasuk tradisional dan persembahan daripada golongan kanak-kanak OKU.Bagi mereka yang berminat untuk menonton konsert ini boleh menghubungi pihak terlibat iaitu Eita di talian 012 325 0326 atau Linda di talian 013 356 5939 untuk tempahan tiket, tempat untuk kedua-dua sesi adalah terhad. -BERNAMA


Kerajaan tambah, import pam kuasa tinggi selesaikan banjir termenung

BAGAN DATUK, 18 Disember - Kerajaan akan menambah dan mengimport pam berkuasa tinggi sebagai langkah penyelesaian masalah banjir di seluruh negara.  Timbalan Perdana Menteri, Datuk Seri Dr. Ahmad Zahid Hamidi berkata cadangan itu bagaimanapun perlu mengikut tatacara pembelian ditetapkan.Beliau telah mengarahkan koordinasi antara Jabatan Pengairan dan Saliran (JPS), Agensi Pengurusan Bencana Negara (NADMA) dan Angkatan Pertahanan Awam (APM) untuk menentukan kawasan yang perlu ditempatkan pam berkuasa tinggi tersebut.

"Saya akan meneliti pam-pam berkuasa tinggi ini untuk ditempatkan dan jika ianya perlu diimport segera maka saya harap JPS bersama-sama NADMA dan APM dapat mengemukakan cadangan ini mengikut tatacara pembelian...tetapi langkah-langkah segera mesti dilakukan," katanya dalam sidang media selepas mengadakan lawatan ke Pusat Pemindahan Sementara (PPS) Sekolah Kebangsaan Sungai Tiang Darat, di sini.Tambah Ahmad Zahid, mengenai penyelesaian masalah banjir di daerah tersebut, beliau berkata untuk langkah segera beliau telah mengarahkan pam sedia ada dipindahkan ke kawasan banjir termenung.Manakala untuk pelan jangka panjang, projek tebatan banjir kekal berjumlah RM80 juta akan dibina di kawasan tersebut dan dijangka siap dalam tempoh tiga tahun.


Perjanjian persefahaman tingkatkan kestabilan politik negara

(Dato Sri Fadillah pada sidang media berhubung lapan rakyat Malaysia yang menjadi mangsa penipuan pekerjaan di Dubai, UAE)

KUCHING, 17 Disember- Perjanjian Persefahaman Kerjasama melibatkan lima gabungan politik utama yang membentuk Kerajaan Perpaduan dapat meningkatkan lagi kestabilan politik dalam negara.

Timbalan Perdana Menteri, Datuk Seri Fadillah Yusof berkata langkah pemeteraian perjanjian itu membolehkan pembangunan negara dilaksanakan dengan lancar. "Saya berharap bertahan, bukan lagi fokus pada politik tetapi pada tadbir urus yang baik supaya negara dalam keadaan yang baik. Kita memerlukan keadaan politik yang stabil untuk pastikan dapat fokus mentadbir negara kembali makmur dari segi ekonomi," kata Fadillah kepada media di sini.Tegas beliau sudah tiba masanya negara fokus kepada pembangunan ekonomi untuk membantu rakyat.

(Datuk Seri Fadillah(duduk, tengah) pada sidang media berhubung lapan rakyat Malaysia yang menjadi mangsa penipuan pekerjaan di Dubai, UAE/BERNAMA)


Ketepi perbezaaan politik, tumpu usaha mewujudkan kestabilan politik - Zahid

KUALA LUMPUR, 17 Disember - Timbalan Perdana Menteri Datuk Seri Dr Ahmad Zahid Hamidi menyeru semua parti agar mengetepikan perbezaaan politik dan sebaliknya menumpukan usaha untuk mewujudkan kestabilan politik sekali gus memacu pertumbuhan ekonomi negara.Menteri Kemajuan Desa Dan Wilayah itu berkata dengan wujudnya Kerajaan Perpaduan, setiap parti politik seharusnya berusaha keras untuk menterjemahkan manifesto yang telah dinyatakan semasa Pilihan Raya Umum ke-15."Walaupun kita berkabilah dengan kabilah yang berbeza, namun kita hendaklah mengesampingkan perbezaan pegangan dalam kalangan kita. Jika ada pun perbezaan pendapat, tentu ada kaedah yang harus dilaksanakan secara tasawuf dengan penuh akhlak yang tinggi serta ditangani dengan prinsip siasah Islami."Kita harus berpijak di bumi yang nyata dan mengakui realiti bahawa kestabilan politik harus diwujudkan, biarpun berbeza pendapat," katanya kepada pemberita selepas merasmikan Sambutan 40 Tahun dan Mesyuarat Agung Perwakilan Tahunan Koperasi Peserta-Peserta Felcra Malaysia Berhad di sini.Beliau berkata demikian ketika mengulas pembentukan Kerajaan Perpaduan yang menyaksikan Perjanjian Persefahaman Antara Gabungan Kerajaan Perpaduan dimeterai semalam.Beliau turut mengumumkan pelantikan semula bekas Ahli Parlimen Machang Datuk Ahmad Jazlan Yaakub sebagai Pengerusi FELCRA Berhad.

(Zahid berucap merasmikan Sambutan 40 Tahun danMesyuarat Agung Perwakilan Tahunan Koperasi Peserta-Peserta Felcra Malaysia Berhad)

“Pelantikan itu dibuat mengikut peraturan yang baharu… formaliti berkaitan pelantikan ini akan dibuat Datuk Seri Ketua Setiausaha (Kementerian Kemajuan Desa dan Wilayah) Datuk Seri Ramlan Harun dalam masa terdekat," katanya. Sebelum ini, Ketua Setiausaha Negara Tan Sri Mohd Zuki Ali dalam satu pekeliling memaklumkan semua lantikan politik dalam badan berkanun di tahap kerajaan pusat dan syarikat berkaitan kerajaan (GLC) akan ditamatkan serta-merta. - BERNAMA


Konsep 'Desa' Perlu diberi nafas baharu

PUTRAJAYA, 17 Disember- Timbalan Perdana Menteri, Datuk Seri Dr Ahmad Zahid Hamidi mahu konsep ‘desa’ mempunyai makna lebih dinamik, sesuai dengan perubahan masa dan arus pembangunan.Beliau yang juga Menteri Kemajuan Desa dan Wilayah berkata makna baharu itu akan dapat mencorakkan pembangunannya di masa hadapan.Menerusi hantaran di Facebook, Ahmad Zahid berkata di peringkat kementerian, komitmen untuk kemajuan desa didorong empat imperatif utama iaitu data dan digital; ekonomi; sosial dan sahsiah; serta akses dan alam sekitar.Setiap satunya mempunyai huraian tersendiri yang akan dikongsinya dari semasa ke semasa.Ke arah itu Ahmad Zahid berkata beliau memerlukan maklum balas semua warga desa dan bukan desa."Ia amat penting kerana majoriti rakyat berasal dari desa, demi meningkatkan penyertaan idea-idea pembangunan desa,"kata beliau.Timbalan Perdana Menteri berkata konsep desa tradisional sebagai kawasan lingkungan yang mempunyai konotasi negatif harus dikikis sesuai dengan perubahan zaman.Dalam konteks Kementerian Kemajuan Desa dan Wilayah pula ia merupakan peluang untuk melaksanakan pelbagai usaha bagi memastikan pemugaran dan rekayasa sosial melimpah dan dirasai warga desa sebaik-baiknya.

(Konsep 'Desa' Perlu diberi nafas baharu)


KUALA LUMPUR, 16 Disember- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan takziah kepada seluruh keluarga mangsa yang terkorban dalam kejadian tanah runtuh di Batang Kali, Selangor awal pagi tadi.Menerusi catatan di Facebook rasmi Istana Negara, Seri Paduka berdua menzahirkan rasa dukacita atas tragedi yang berlaku dan berharap seluruh keluarga mangsa sabar dan tabah menghadapi dugaan.“Seri Paduka berdua turut mendoakan agar dipermudahkan urusan dan usaha mencari serta menyelamat mangsa yang terperangkap, agar mereka dapat diselamatkan dengan segera,” menurut catatan itu.Seri Paduka berdua juga menzahirkan setinggi penghargaan kepada anggota jabatan dan agensi kerajaan yang terlibat dalam operasi mencari dan menyelamat.Setakat 1 tengah hari tadi, polis mengesahkan seramai 16 orang terkorban dalam tragedi tanah runtuh di tapak perkhemahan Father’s Organic Farm, Gohtong Jaya, Batang Kali.61 lagi mangsa berjaya diselamatkan manakala 17 masih hilang.

(Agong, Raja Permaisuri zahir takziah kepada keluarga mangsa tanah runtuh Batang Kali)


Kerajaan Perpaduan Malaysia meterai perjanjian persefahaman

PUTRAJAYA, 16 Disember- Empat gabungan parti politik iaitu parti-parti dalam Pakatan Harapan (PH), Barisan Nasional (BN), Gabungan Parti Sarawak (GPS) dan Gabungan Rakyat Sabah (GRS) serta parti Warisan Sabah (Warisan) hari ini menandatangani perjanjian untuk membentuk satu persefahaman yang kini dikenali sebagai Kerajaan Perpaduan Malaysia. Perjanjian permuafakatan antara gabungan bawah kerajaan perpaduan itu bagi menamatkan kemelut politik negara selepas Pilihan Raya Umum ke-15 (PRU15). Perjanjian persefahaman itu turut ditandatangani Parti Bangsa Malaysia (PBM) dan Parti Kesejahteraan Demokratik Malaysia (KDM) serta calon-calon bebas yang secara kumulatif membentuk dua pertiga daripada jumlah ahli Dewan Rakyat."Menurut mandat daripada pengundi-pengundi Malaysia yang dizahirkan di dalam Pilihan Raya Umum Ke-15 (PRU15) yang telah diadakan pada 19 November 2022, yang mana tiada satu pun parti memenangi kerusi parlimen yang mencukupi untuk membentuk Kerajaan Persekutuannya sendiri.Keputusan PRU15 menyaksikan PH menang (82), BN (30), GPS (23), GRS dengan enam (6), WARISAN dengan tiga (3) dan bersama-sama parti lain seperti PBM, KDM dan calon-calon bebas, dengan secara kumulatif kerusi-kerusi yang dimenangi oleh PH, BN, GPS, GRS, WARISAN, PBM, KDM dan dua (2) ahli Parlimen bebas telah mencecah 148 ataupun dua pertiga daripada jumlah ahli Dewan Rakyat," menurut dokumen perjanjian persefahaman kerjasama itu yang dikongsi kepada pihak media petang ini.Majlis menandatangani permuafakatan itu menyaksikan setiausaha-setiausaha agung daripada gabungan parti menandatangani dokumen perjanjian dengan disaksikan pengerusi setiap parti iaitu Datuk Seri Anwar Ibrahim, Datuk Seri Dr Ahmad Zahid Hamidi, Tan Sri Abang Johari Abang Openg, Datuk Seri Hajiji Noor dan Datuk Mohd Shafie Apdal.  Turut hadir Naib Presiden Pesaka Bumiputera Bersatu (PBB), Datuk Seri Fadillah Yusof, Presiden Parti Amanah Negara (PAN), Mohamad Sabu, Pengerusi Parti Tindakan Demokratik (DAP), Lim Guan Eng, wakil parti Ikatan Demokratik Malaysia (MUDA), KDM dan PBM.

(Majlis menandatangani dokumen perjanjian menyokong Kerajaan Perpaduan hari ini dihadiribarisan kepimpinan tertinggi setiap gabungan dan parti)

Antara lain perjanjian persefaham itu mengkehendaki menyokong Usul Percaya dan Rang Undang-undang Perbekalan."Setiap parti-Parti dan pihak-pihak hendaklah mengundi untuk menyokong Perdana Menteri dalam usul-usul berkait dengan usul percaya, perbekalan dan/atau apa-apa usul berbentuk prosedur yang mempunyai kesan kepada keabsahan Kerajaan Persekutuan mengikut Perlembagaan Persekutuan," menurut dokumen tersebut. Pada 19 Disember ini, satu Usul Undi Percaya akan diadakan bagi membuktikan keabsahan Datuk Seri Anwar Ibrahim sebagai Perdana Menteri ke-10, hari pertama persidangan Dewan Rakyat, Penggal ke-15. Datuk Seri Anwar sebelum ini menegaskan beliau yakin dengan majoriti dimiliki Kerajaan Perpaduan dan bersedia menguji keabsahannya di Parlimen.  Langkah itu penting bagi membuktikan keabsahan beliau daripada segi persepsi politik, selain pentafsiran dalam Perlembagaan Persekutuan.Dalam pada itu, sebuah Majlis Perundingan akan ditubuhkan, berperanan dalam memastikan setiap terma perjanjian yang dipersetujui dapat dilaksanakan dengan cermat dan teratur tanpa menjejaskan dasar, polisi dan orientasi parti-parti yang bersetuju untuk membentuk kerjasama ini.


Tanah runtuh: PM arah SAR dilaksana secara rapi, sistematik

PUTRAJAYA, 16 Disember- Perdana Menteri, Datuk Seri Anwar Ibrahim mengarahkan misi mencari dan menyelamat (SAR) insiden tanah runtuh di Batang Kali, Pahang dijalankan secara rapi dan sistematik oleh semua jabatan kerajaan.Jelas Datuk Seri Anwar, beliau akan ke lokasi kejadian malam ini.Beliau memaklumkan, menteri-menteri terlibat juga akan bergerak ke lokasi tanah runtuh pada pagi ini."Dikejutkan dengan insiden tanah runtuh di tapak perkhemahan Father’s Organic Farm dekat jalan menghubungkan Batang Kali dengan Genting Highlands.Saya telah mendapat maklumat daripada Menteri Pembangunan Kerajaan Tempatan, Menteri Sumber Asli, Alam Sekitar dan Perubahan Iklim serta Menteri Besar Selangor terkait misi mencari dan menyelamat," katanya menerusi kenyataan.

Datuk Seri Anwar turut memohon rakyat Malaysia mendoakan agar misi tersebut dipermudah.


Kerajaan pastikan reformasi struktur ekonomi teratur

KUALA LUMPUR, 15 Disember- Pendekatan jangka pendek dan panjang akan diambil segera bagi mendepani risiko pertumbuhan ekonomi global yang lembap.Perdana Menteri, Datuk Seri Anwar Ibrahim mahu reformasi struktur ekonomi dijelmakan dengan teratur bagi merancakkan pertumbuhan serta memperkukuh asas ekonomi negara. "Menarik pelaburan yang berkualiti, peralihan kepada ekonomi rendah karbon, mempertingkat perlindungan sosial, memantapkan daya tahan fiskal menjadi antara pendekatan dan langkah yang diambil," katanya menerusi satu hantaran di laman Facebook beliau hari ini.Justeru kekangan seperti masalah geopolitik di peringkat antarabangsa dan gangguan kepada rantaian bekalan makanan perlu diberi perhatian.

(Datuk Seri Anwar Ibrahim ketika mengadakan lawatan ke Bank Negara Malaysia (BNM) hari ini/Foto FB Anwar Ibrahim)

Terdahulu, Perdana Menteri bersama kedua-dua Timbalan Menteri Kewangan, Datuk Seri Ahmad Maslan dan Steven Sim serta para pegawai kanan kementerian berkunjung ke Bank Negara Malaysia (BNM) untuk mendengar taklimat mengenai prospek, cabaran serta tumpuan dasar ekonomi negara pada masa ini.

Beliau bagaimanapun dimaklumkan keadaan ekonomi negara kembali mengukuh pasca COVID-19.


PM Anwar harap perwakilan diplomatik bawa pendekatan lebih segar tarik pelaburan asing

KUALA LUMPUR, 15 Disember- Perdana Menteri Datuk Seri Anwar Ibrahim berharap perwakilan diplomatik Malaysia ke luar negara yang baharu, diharap dapat membawa pendekatan lebih segar dalam usaha menarik kembali pelaburan asing ke Malaysia.Menerusi catatan di laman Facebook rasminya hari ini, Anwar memaklumkan beliau telah menerima kunjungan hormat Ketua-ketua Perwakilan Diplomatik Malaysia ke luar negara yang baharu di Putrajaya hari ini.“Saya ucapkan selamat maju jaya kepada mereka dan semoga dapat membawa nama negara terkait hala tuju dasar luar ke tahap yang lebih baik,” katanya.

Yang di-Pertuan Agong Al-Sultan Abdullah Ri'ayatuddin Al-Mustafa Billah Shah telah berkenan mengurniakan watikah pelantikan kepada 11 perwakilan Malaysia ke luar negara di Istana Negara pada 2 Disember lepas.Antara yang hadir dalam pertemuan hari ini ialah Duta Besar Malaysia ke Vietnam Datuk Tan Yang Thai, Duta Besar Malaysia ke Jerman Dr Adina Kamarudin, Duta Besar Malaysia ke Senegal Datuk Zainal Izran Zahari, Duta Besar Malaysia ke Kazakhstan Mohd Adli Abdullah dan Duta Besar Malaysia ke Laos Edi Irwan Mahmud.Selain itu, Duta Besar Malaysia ke Jordan Mohamad Nasri Abdul Rahman, Duta Besar Malaysia ke Uzbekistan Ilham Tuah Illias, Pesuruhjaya Tinggi Malaysia ke Pakistan Mohammad Azhar Mazlan, Pesuruhjaya Tinggi Malaysia ke New Zealand Mazita Marzuki dan Pesuruhjaya Tinggi Malaysia ke Sri Lanka Badli Hisham Adam.-BERNAMA


Lebih 14,000 pegawai JBPM siap siaga, bantu operasi musim tengkujuh

KUALA LUMPUR, 15 Disember- Sebanyak 4595 kawasan berisiko banjir telah dikenal pasti oleh pihak Jabatan Bomba dan Penyelamat Malaysia (JBPM) bagi menghadapi cabaran bencana banjir Monsun Timur Laut. Menurut Ketua Cawangan Pengurusan Operasi Kebombaan, Bahagian Operasi Kebombaan dan Penyelamatan JBPM, Jamri Masran lebih 14,000 pegawai JBPM bersama 13,000 pegawai bomba sukarela bersiap sedia di lapangan bagi membantu operasi sepanjang musim tengkujuh itu.

(Ketua Cawangan Pengurusan Operasi Kebombaan, Bahagian Operasi Kebombaan dan Penyelamatan JBPM, Jamri Masran)

Beliau berkata JBPM telah melancarkan Pasukan Gerak Cepat atau 'Red Team' bagi melancarkan pergerakan operasi."Red Team iaitu pasukan gerak cepat yang mana dalam kumpulan ini pada satu masa mesti ada lebih kurang 15 orang pegawai dibantu dengan dua buah bot, kami panggil 'boat light south boat', bot ini ringan, sebuah kenderaan lima tan, dan dua buah kenderaan autoriti", katanya selepas menjadi tetamu program Selamat Pagi Malaysia di Angkasapuri."Tujuan Pasukan Gerak Cepat atau 'Red Team ini adalah berada dalam satu lokasi dan boleh respon kurang daripada satu jam", katanya.Beliau juga menasihati rakyat Malaysia agar sentiasa bersiap sedia serta prihatin dengan arahan dan info semasa yang dikeluarkan Jabatan Meteorologi Malaysia (MetMalaysia).


Insentif, bantuan kepada penduduk terjejas banjir oleh kerajaan terdahulu diteruskan

(Datuk Seri Dr Ahmad Zahid bersama Menteri Besar Kelantan, Datuk Ahmad Yakob melawat PPS Sekolah Kebangsaan Gual To'Deh hari ini/FOTO BERNAMA)

PASIR MAS, 15 Disember- Semua bantuan serta insentif yang diberi kerajaan terdahulu kepada penduduk terjejas banjir, akan diteruskan termasuk pemberian Bantuan Wang Ihsan RM1,000 kepada setiap ketua isi rumah.Timbalan Perdana Menteri, Datuk Seri Dr Ahmad Zahid Hamidi berkata bantuan itu akan diberikan kepada penduduk terjejas yang berdaftar dan layak sahaja."Sebelum air surut ketika penduduk terjejas banjir mahu pulang ke rumah masing-masing bantuan ini mesti disampaikan."Kita akan melakukan koordinasi ini bersama dengan NADMA dan unit penyelarasan pelaksanaan JPM dengan kerjasama kerajaan negeri," katanya.

(Datuk Seri Dr Ahmad Zahid pada sidang media selepas melawat PPS Sekolah Kebangsaan Gual To'Deh, Rantau Panjang hari ini/FOTO BERNAMA)

Perkara itu dinyatakan beliau selepas mengadakan lawatan kerja dan menziarahi penduduk terjejas banjir di Sekolah Kebangsaan Gual Tok Deh, di sini hari ini.Turut hadir Menteri Besar Kelantan, Datuk Ahmad Yakob dan Ahli Parlimen Rantau Panjang, Datuk Siti Zailah Mohd Yusoff.Hadir sama Timbalan Menteri di Jabatan Perdana Menteri, Datuk Wilson Ugak Kumbong.Mengulas lanjut, Ahmad Zahid yang juga Menteri Kemajuan Desa dan Wilayah berkata langkah proaktif akan terus dilakukan kerajaan bersama agensi pelaksana bagi memastikan pengurusan banjir berjalan lancar dan teratur.


Projek tebatan banjir akan dilaksanakan sehingga tahun 2100 - TPM

PASIR MAS, 15 Disember- Kerajaan akan terus melaksanakan projek tebatan banjir bagi menangani masalah bah di negara ini dalam tempoh jangka panjang sehingga tahun 2100.Timbalan Perdana Menteri, Datuk Seri Dr Ahmad Zahid Hamidi berkata perancangan yang mengambil masa selama 78 tahun itu akan dilakukan secara berfasa."Projek tebatan banjir ini akan dilakukan secara berfasa di kawasan yang sering mengalami banjir dan limpahan hujan dan projek ini membabitkan peruntukan yang besar," katanya kepada pemberita selepas mengadakan lawatan kerja dan menziarahi mangsa banjir di Sekolah Kebangsaan Tok Deh, di sini, hari ini, yang turut dihadiri Menteri Besar Kelantan, Datuk Ahmad Yakob.Mengulas lanjut, Ahmad Zahid berkata antara pelan yang akan dilaksanakan termasuk menggali kuala atau muara sungai bagi mendalamkan kawasan sungai bagi memudahkan aliran air bergerak ke laut.

(Datuk Seri Dr Ahmad Zahid beramah mesra bersama mangsa banjir Muhammad Radzi Yasok, 51, (kiri) ketika menyampaikan kit makanan di PPS SKGual To'Deh, Rantau Panjang/FOTO BERNAMA

"Terdapat juga longgokan pasir di muara sungai yang menyebabkan aliran air tersekat sehingga menyebabkan berlakunya banjir."Oleh itu, apabila kita melakukan proses menggali pasir ini, ia boleh melebarkan sungai sekali gus dapat menyelesaikan masalah aliran air di kawasan yang terjejas banjir kerana keutamaan akan dilakukan di kawasan berlaku limpahan air atau banjir," katanya.


Keluarga dibenar lawat penghuni penjara 27 dan 28 Disember sempena Krismas

KUALA LUMPUR, 15 Disember- Keluarga kepada penghuni penjara termasuk Pusat Pemulihan Akhlak, Pusat Pemulihan Khas, Tempat Tahanan Khas dan Sekolah Henry Gurney dibenarkan untuk membuat lawatan perjumpaan sempena sambutan Hari Krismas pada 27 dan 28 Disember ini.Jabatan Penjara dalam kenyataan hari ini memaklumkan keutamaan lawatan diberi kepada penghuni beragama Kristian sahaja menerusi perjumpaan secara bersemuka atau dalam talian.“Keluarga yang memilih kaedah bersemuka waktu lawatan bermula dari pukul 8.15 pagi hingga pukul 4.15 petang. Kaedah secara dalam talian bermula pada 29 hingga 31 Disember,” menurut kenyataan itu.Menurut jabatan itu, seorang penghuni hanya dibenar untuk menerima sekali sahaja lawatan daripada ahli keluarga dengan lawatan perjumpaan itu dibenarkan kepada pelawat yang membuat janji temu menerusi tiga kaedah tempahan iaitu melalui sistem i-Visit di laman web www.prison.gov.my, panggilan telefon dan e-mel atau surat ke institusi berkenaan.“Pihak institusi akan menetapkan tarikh dan sesi perjumpaan selepas tempahan dibuat. Orang awam boleh menghubungi institusi berkaitan untuk mendapatkan maklumat lanjut atau melalui laman web www.prison.gov.my,” katanya.

Selain itu, keluarga yang memilih kaedah bersemuka perlu membuat ujian RT-PCR atau ARTK-Ag (swab/saliva) dalam sah laku tiga hari selepas pengambilan sampel dan tidak bergejala sebelum hadir ke institusi berkenaan, di samping membawa kad lawatan serta kad pengenalan bagi memudahkan urusan.“Pelawat adalah tertakluk kepada akta dan peraturan penjara yang membolehkan pihak penjara membuat pemeriksaan fizikal ketika pelawat masuk dan keluar dari penjara,” menurut kenyataan itu.


Banjir: Kelantan rekod penduduk terjejas tertinggi

PASIR MAS, 15 Disember- Kelantan masih merekodkan jumlah penduduk terjejas banjir tertinggi dengan 2,019 orang daripada 637 keluarga.Menurut Infobencana JKM, penduduk terjejas ditempatkan di tujuh PPS di Pasir Mas. PPS SK Tok Deh merekodkan jumlah paling ramai terjejas iaitu 712 orang daripada 226 keluarga.Manakala, di PPS SK Gual Periok, menempatkan 544 penduduk terjejas daripada 149 keluarga. Lima lagi PPS yang beroperasi ialah SK Sri Kiambang (234 orang) SK Kubang Kual (256 orang), PPS Putat Tujoh (157 orang), Masjid Mukim Padang Licin (69 orang) dan SK Kedai Tanjong (47 orang).  Sementara itu, menurut Jabatan Pengairan dan Saliran (JPS) sungai-sungai utama menunjukkan trend penurunan. Sungai Golok di Rantau Panjang merekodkan bacaan melebihi paras amaran iaitu 8.95 meter, manakala Sungai Golok di Kuala Jambu Tumpat 2.07 meter melebihi paras waspada.

(Penduduk terjejas ditempatkan di tujuh PPS di Pasir Mas)


Bot nelayan ditahan, ubah suai, bekal air tawar tanpa kebenaran

KUALA PERLIS, 15 Disember- Sebuah bot nelayan kelas C ditahan pada kedudukan 0.75 batu nautika dari barat Kuala Perlis, dalam Op Aman Agensi Penguatkuasaan Maritim Malaysia Perlis.

Turut ditahan, tekong warganegara Thailand dan dua awak-awak warga tempatan berusia 44 hingga 58 tahun.Menurut Pengarah Zon Maritim Kuala Perlis, Komander Maritim Mohd Hashim Mat Zain, penahanan dibuat hasil maklumat risikan dan intipan Unit Risik Maritim.Hasil pemeriksaan lanjut mendapati, petak petak penyimpanan ikan bot telah diubah suai untuk menyimpan air tawar bagi tujuan perkhidmatan kargo ke bot tunda.

(Petak-petak penyimpanan ikan bot yang diubah suai untuk menyimpan air tawar/APMM)

Anggaran air tawar dirampas sebanyak 10,000 liter dengan nilai RM300.00.Nilai keseluruhan rampasan termasuk bot, enjin dan air tawar sebanyak RM300,000.00Kes disiasat di bawah Akta Perikanan 1985 kerana melakukan pengubahsuaian bot yang melanggar syarat sah lesen dan kesalahan Ordinan Perkapalan Saudagar 1952 kerana tiada kebenaran Pengarah Jabatan Laut untuk melakukan aktiviti pembekalan air tawar.


Malaysia naib juara Kuiz ASEAN peringkat rantau di Myanmar

(Peserta Malaysia muncul naib juara Pertandingan Kuiz ASEAN Peringkat Rantau 2022 di Nay Pyi Taw, Myanmar pada Rabu/FOTO Facebook Asean Quiz Myanmar)

Kuala Lumpur, 15 Disember - Tiga peserta Malaysia muncul naib juara Pertandingan Kuiz ASEAN Peringkat Rantau 2022 yang diadakan di Nay Pyi Taw, Myanmar pada Rabu.Tiga pelajar yang menyertai pertandingan itu ialah Sky Broxlyne Roy Maxwill dari Sekolah Menengah Kebangsaan (SMK) Mat Salleh Ranau, Sabah; George Loh Ing Won dari SMK Methodist, Sarawak dan Muhammad Adam Haiqal Shaari Ismail dari Sekolah Menengah Sains Kuala Terengganu, Terengganu.“Antara objektif Kuiz ASEAN ini adalah meningkatkan tahap pengetahuan dan kesedaran mengenai hal ehwal ASEAN dalam kalangan peserta serta memberikan pendedahan kepada golongan belia terhadap aspek kebudayaan, politik, ekonomi dan sosial negara-negara ASEAN,” menurut kenyataan itu semalam.Menurut kenyataan itu lagi, pertandingan pada tahun ini bertemakan ‘ASEAN: A community of Peace, Prosperity and Sustainability’.

(Barisan peserta dari Malaysia dan juga Myanmar pada Pertandingan Kuiz ASEAN Peringkat Kebangsaan 2002/FOTO Facebook Asean Quiz Myanmar)

"Pemilihan wakil Malaysia telah dibuat pada Pertandingan Kuiz ASEAN Peringkat Kebangsaan 2022 anjuran Jabatan Penerangan secara dalam talian bermula 1 hingga 30 Jun lepas, bagi memilih tiga peserta terbaik daripada 54,796 penyertaan untuk mewakili negara," katanya.Pertandingan dwitahunan yang mula dilaksanakan sejak 2002 itu diadakan secara berkala di bawah kalendar Jawatankuasa Kebudayaan dan Penerangan ASEAN (ASEAN-COCI).


TPM Ahmad Zahid tiba di Kelantan untuk lawatan kerja sehari

(Ahmad Zahid melawat penduduk terjejas banjir di PPS SK Gual Periok)

RANTAU PANJANG, 15 Disember- Timbalan Perdana Menteri, Datuk Seri Dr Ahmad Zahid Hamidi tiba di Kelantan sempena rangka lawatan kerja sehari ke negeri itu.Beliau yang tiba sekitar pukul 8.30 pagi turut diiringi Menteri Besar Kelantan, Datuk Ahmad Yakob dan Setiausaha Kerajaan Negeri Kelantan, Datuk Nazran Muhammad.  Sebaik tiba di Pasir Mas, beliau diberi taklimat persiapan dan situasi semasa banjir oleh Ketua Jajahan Pasir Mas, Hazmi Abdul Hamid dan Pengarah Jabatan Pengairan dan Saliran (JPS) Kelantan, IR Kamal Mustapha di Pejabat Tanah dan Jajahan Pasir Mas.  Timbalan Perdana Menteri kemudian bergerak ke pusat pemindahan sementara (PPS) Sekolah Kebangsaan (SK) Gual Periok di sini bagi melawat penduduk terjejas banjir. Seramai 544 penduduk terjejas banjir daripada 149 keluarga ditempatkan di PPS berkenaan yang mula dibuka sejak Ahad lalu melibatkan beberapa kampung sekitar mukim Gual Periok di sini.  Dalam siri lawatan itu, Datuk Seri Dr Ahmad Zahid meluangkan masa kira-kira 20 minit untuk beramah-mesra dan menyampaikan kit bantuan makanan Agensi Pengurusan Bencana Negara (NADMA) kepada penduduk terjejas di PPS tersebut.  Merujuk portal Info Bencana Jabatan Kebajikan Masyarakat (JKM), seramai 2,019 penduduk terjejas banjir dicatatkan di Kelantan membabitkan pembukaan tujuh PPS, setakat pukul 11.00 pagi.Timbalan Perdana Menteri seterusnya ke PPS SK Tok Deh bagi meneruskan rangka lawatan kerja beliau. PPS SK Tok Deh menempatkan 712 penduduk terjejas daripada 226 keluarga.

(Ahmad Zahid tiba di Kelantan sempena rangka lawatankerja sehari ke negeri itu)


PM arah Peguam Negara perjelas isu tuntutan Pulau Batu Puteh

PUTRAJAYA, 14 Disember- Perdana Menteri, Datuk Seri Anwar Ibrahim meminta Peguam Negara memberi penjelasan berkaitan kontroversi tuntutan Pulau Batu Puteh.Pulau berkenaan kini menjadi milik Singapura selepas diputuskan Mahkamah Keadilan Antarabangsa (ICJ) pada 2018.Perdana Menteri mahu kesan sampingan diteliti semula dan dikaji supaya tiada masalah berbangkit dari segi hubungan kedua-dua negara."Dan beberapa kesan sampingan juga kita akan minta diteliti semula, dikaji supaya ada rundingan yang lebih bermakna dan segera dengan Singapura supaya tidak ada apa-apa masalah berbangkit daripada sudut hubungan dua negara sahabat," katanya.

Beliau berkata demikianu pada sidang media selepas mempengerusikan mesyuarat Kabinet, di sini hari ini.Kerajaan Persekutuan semasa pentadbiran Tun Dr Mahathir Mohamad pada 2018 memutuskan untuk tidak meneruskan permohonan semakan semula kes Pulau Batu Puteh di ICJ.Pada 29 Oktober tahun lalu, Kabinet setuju membentuk pasukan Petugas Khas bagi menyemak isu-isu dan tindakan perundangan berhubung kes Pulau Batu Puteh.


Malaysia-China tekad perkukuh hubungan baik

KUALA LUMPUR, 14 Disember- Malaysia dan China bertekad untuk terus memperkukuhkan hubungan baik yang sedia terjalin antara kedua negara.Perdana Menteri, Datuk Seri Anwar Ibrahim dalam catatan terbaharu di laman Facebook berkata komitmen itu demi kemaslahatan dan kesejahteraan rakyat serta kepentingan bersama.Anwar memaklumkan, menerima kunjungan hormat Duta Besar China ke Malaysia, Ouyang Yujing dan delegasinya, semalam.Kedua-dua pihak mengadakan perbincangan berkaitan kerjasama dua hala, terutama bagi menarik pelaburan dan memperkukuhkan hubungan perdagangan selain meningkatkan hubungan rakyat kedua negara.

(Datuk Seri Anwar Ibrahim ketika menerima kunjungan hormat Duta Besar China ke Malaysia, Ouyang Yujing dan delegasinya, semalam/Foto FB Anwar Ibrahim)


Mahu fokus kebajikan anggota PDRM - Saifuddin

KUALA LUMPUR, 15 Disember - Tempat kerja kondusif, penambahbaikan kuarters dan pemberian elaun khas kepada pasukan khusus Polis Diraja Malaysia (PDRM) akan diberi perhatian Kementerian Dalam Negeri. Menteri Dalam Negeri Datuk Seri Saifuddin Nasution berkata, anggota polis terutamanya pasukan khusus seperti Unit Tindakan Khas yang telah mengharungi modul latihan lebih berat wajar dipertimbangkan untuk pemberian elaun khas."Saya fikir aspek kebajikan juga adalah melibatkan suasana kondusif tempat kerja yang perlu ditambah baik, saya akan cuba memastikan bahawa aspek ini ditangani dengan baik.."Suasana tempat kerja yang mencukupi dan memadai dan kedua saya telah diberi taklimat keadaan kuarters polis seperti perkhidmatan lift dan bekalan air dan tempat yang selesa itu juga perlu diberi perhatian"Itu aspek yang patut diberi tumpuan yang saya anggap sebagai kita boleh segerakan," katanya selepas Program Bicara Naratif Khas yang berlangsung di Angkasapuri Kota Media pada malam Rabu.

Dalam program sama, beliau juga memaklumkan sebarang cadangan perubahan atau anjakan polisi kementerian akan berasaskan data dan berdasarkan analisis yang teliti.Katanya, ia penting agar apa jua keputusan yang telah diputuskan akan memberi keadilan kepada semua pihak.


TPM Ahmad Zahid akan ke Kelantan untuk kenal pasti langkah awal persiapan hadapi banjir - PM

(Perdana Menteri, Datuk Seri Anwar Ibrahim bercakap pada sidang media selepas mempengerusikan Mesyuarat Kabinet di Putrajaya. Hadir sama Timbalan Perdana Menteri, Datuk Seri Dr Ahmad Zahid Hamidi)

PUTRAJAYA, 14 Disember - Timbalan Perdana Menteri, Datuk Seri Dr Ahmad Zahid Hamidi akan ke Kelantan esok bagi mengenal pasti langkah awal yang boleh diambil dalam persiapan menghadapi banjir.Demikian dijelaskan Perdana Menteri, Datuk Seri Anwar Ibrahim mengenai persediaan pengurusan banjir."(Ahmad Zahid) cuba kenal pasti masalah dan ambil langkah awal persiapan, jadi pendekatan kita berbeza, tidak tunggu banjir kita buat persiapan sebelum banjir," kata beliau pada sidang media selepas mempengerusikan Mesyuarat Kabinet, di sini hari ini.

Semalam, Datuk Seri Dr Ahmad Zahid berkata kerajaan akan menggerakkan langkah proaktif dalam pengurusan bencana banjir termasuk mengaktifkan lebih awal pusat pemindahan sementara (PPS).Dengan kerjasama Jabatan Meteorologi Malaysia (MetMalaysia), beberapa kawasan yang jumlah taburan hujan tinggi dan dijangka menyebabkan banjir akan diberi tumpuan.


Pelantikan ahli JAC mesti bebas pengaruh politik – Tuanku Muhriz

KUALA LUMPUR, 15 Disember - Yang di-Pertuan Besar Negeri Sembilan, Tuanku Muhriz Tuanku Munawir mencadangkan untuk memperkenalkan mekanisme yang bebas dalam pelantikan lima tokoh terbilang sebagai ahli dalam Suruhanjaya Pelantikan Kehakiman (JAC).Titah baginda, individu yang dipilih mestilah bebas daripada sebarang bentuk pengaruh politik serta mencerminkan kepelbagaian dan komposisi kaum di Semenanjung Malaysia serta Sabah dan Sarawak.“Pelantikan ahli daripada pelbagai latar belakang dan bebas akan membolehkan lebih ramai pihak berkepentingan diwakili, justeru, meluaskan kepakaran dalam proses pelantikan kehakiman sambil mengekalkan kebebasan JAC.“Beta telah dinasihatkan bahawa adalah sama pentingnya untuk Akta JAC 2009 menjadi sebahagian daripada Perlembagaan Persekutuan dan tidak kekal sebagai Akta Parlimen," titah baginda.Titahnya, kebebasan badan kehakiman perlu sentiasa dipelihara dan dilindungi kerana ianya yang melindungi prinsip asas yang terkandung dalam Perlembagaan Persekutuan negara.Tuanku Muhriz juga menggesa masyarakat sivil dan pihak berkepentingan lain untuk memimpin perbincangan yang bermakna untuk mencapai aspirasi kebebasan kehakiman ini sebagai cara untuk menegakkan Perlembagaan Persekutuan, undang-undang tertinggi negara.

“Jangan kita lupa, rakyat pergi ke mahkamah untuk mencari dan mendapatkan keadilan. Sama ada rayuan jenayah, rayuan terhadap keputusan kerajaan atau salah satu agensinya, atau perkara peribadi, orang ramai melihat mahkamah sebagai jalan mereka untuk mendapatkan keadilan,” titahnya.Selain itu, baginda turut bertitah Akta Suruhanjaya Pelantikan Kehakiman 2009 penting untuk dijadikan sebahagian daripada Perlembagaan Persekutuan.Baginda bertitah demikian ketika melancarkan buku bertajuk 'Upholding The Federal Constitution: The Judicial Thoughts of Dato Seri Hishamuddin Yunus' di Kuala Lumpur.Hadir sama, Ketua Hakim Negara, Tun Tengku Maimun Tuan Mat dan lebih 30 hakim Mahkamah Persekutuan, Mahkamah Tinggi dan Rayuan serta Pesuruhjaya Kehakiman.


PDRM yakin kamera badan dapat perkasa tahap integriti, profesionalisme dan telus

KUALA LUMPUR, 14 Disember - Penggunaan kamera badan akan memperkasakan tahap integriti, profesionalisme dan ketelusan anggota Polis Diraja Malaysia (PDRM) ketika berurusan, selain melindungi kepentingan semua pihak.Ketua Polis Negara Tan Sri Acryl Sani Abdullah Sani dalam satu kenyataan berkata PDRM akan memanfaatkan sebaik mungkin penggunaan kamera badan itu dalam usaha memastikan kualiti perkhidmatan PDRM yang terbaik kepada masyarakat."PDRM menyambut baik langkah kerajaan menyegerakan perolehan kamera badan untuk kegunaan anggota Unit Rondaan Bermotor (URB) dan kenderaan pelbagai guna (MPV) bagi tujuan penguatkuasaan," katanya.

Semalam, Menteri Dalam Negeri Datuk Seri Saifuddin Nasution Ismail memaklumkan peruntukan sebanyak RM30 juta telah diluluskan bagi perolehan kamera badan untuk kegunaan anggota PDRM ketika menjalankan tugas.


Agong adakan pertemuan dengan Sheikh Tamim

(Al-Sultan Abdullah Riayatuddin Al-Mustafa Billah Shah melambaitangan sebelum berangkat ke Doha, Qatar/Foto FB Istana Negara)

KUALA LUMPUR, 14 Disember- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan berangkat melakukan kunjungan hormat dan pertemuan dengan Emir Qatar Sheikh Tamim bin Hamad Al Thani di Doha, Qatar semalam.Pada pertemuan itu, Seri Paduka Baginda menzahirkan ucapan setinggi-tinggi tahniah kepada Sheikh Tamim dan kerajaan Qatar sebagai tuan rumah, atas kejayaan menganjur dan mengendalikan kejohanan bola sepak Piala Dunia FIFA Qatar 2022."Kedua-dua pemimpin turut menyentuh berkenaan hubungan dua hala yang baik antara Malaysia dan Qatar, dan usaha-usaha untuk mempertingkatkan lagi hubungan serta beberapa isu membabitkan kepentingan bersama," menurut kenyataan Istana Negara di laman Facebook hari ini.

(Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan berangkat melakukan kunjungan hormat dan pertemuan dengan Emir Qatar Sheikh Tamim bin Hamad Al Thani di Doha, Qatar semalam/Foto FB Istana Negara)

Al-Sultan Abdullah kini berada di Doha atas persilaan peribadi Sheikh Tamim sempena Piala Dunia FIFA Qatar 2022.Dalam rangka lawatan khas selama enam hari bermula semalam itu, Seri Paduka Baginda turut dijadualkan menerima menghadap beberapa pemimpin kerajaan Qatar dan berangkat menghadiri majlis santapan bersama rakyat Malaysia di Qatar.Seri Paduka Baginda dijadualkan berangkat tiba di tanah air pada 19 Disember ini.


Cakna situasi rakyat, Agong tidak ambil gaji sejak COVID-19 melanda negara - PM

PUTRAJAYA, 14 Disember- Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah telah lebih awal tidak mengambil gaji, iaitu sejak COVID-19 melanda negara.Akui Perdana Menteri, Datuk Seri Anwar Ibrahim, Seri Paduka Baginda cakna dengan keadaan ekonomi yang menekan kehidupan rakyat."Saya nak umumkan bahawa Tuanku Yang di-Pertuan Agong sebenarnya telah menolak gaji sejak COVID-19, lebih awal daripada saya. "Baginda tidak menerima sebarang gaji daripada kerajaan sejak COVID-19, jadi saya ingat eloklah kita berikan penjelasan ini," katanya.Beliau menyatakan demikian pada sidang media selepas mempengerusikan mesyuarat Kabinet, di sini hari ini.

(Yang di-Pertuan Agong, Al-Sultan AbdullahRi’ayatuddin Al-Mustafa Billah Shah/Foto fail BERNAMA)

Anwar sebelum ini menetapkan pendirian untuk tidak menerima gaji bagi jawatan Perdana Menteri sebagai langkah memulihkan keyakinan rakyat terutama terhadap Kerajaan Perpaduan pimpinannya.

Jemaah Menteri turut bersetuju melaksanakan pemotongan gaji masing-masing sebanyak 20 peratus setiap bulan atas semangat keprihatinan terhadap permasalahan yang dihadapi rakyat ketika ini.


Pesalah juvana: Pelbagai punca jadi pencetus, pertimbang hukuman wajar

KUALA LUMPUR, 14 Disember- Kes seorang remaja perempuan yang dilaporkan membaling pisau ke arah adik lelakinya sehingga menyebabkan remaja itu meninggal dunia pada 19 Oktober lepas, pastinya mengejutkan banyak pihak. Remaja berusia 17 tahun 11 bulan (ketika kejadian) kemudiannya didakwa di Mahkamah Majistret Kanak-kanak Johor Bahru pada 26 Oktober lepas atas pertuduhan tanpa niat menyebabkan kematian adik lelakinya berusia 16 tahun, di sebuah rumah di Jalan Mini Stadium, Kampung Ulu Pulai, Ulu Choh, Johor Bahru.Tertuduh, anak sulung daripada lima beradik itu bagaimanapun mengaku tidak bersalah.Hasil bedah siasat mengesahkan punca kematian si adik disebabkan tusukan hujung pisau pemotong sayur yang terkena pada saluran darah utama (arteri) di bahagian kanan lehernya sehingga menyebabkan pendarahan yang banyak.Remaja itu didakwa mengikut Seksyen 304 (b) Kanun Keseksaan yang boleh dihukum penjara maksimum 10 tahun atau denda atau kedua-duanya sekali, jika sabit kesalahan.Majistret menetapkan remaja berkenaan diikat jamin RM10,000 dengan seorang penjamin selain perlu melapor diri di Balai Polis Gelang Patah setiap sebulan sekali. Difahamkan, bapa remaja berkenaan membayar wang jaminan.Amarah bersarangDi sebalik pelbagai spekulasi yang timbul, ada yang menyalahkan remaja perempuan itu serta ibu bapanya namun tidak kurang juga ramai yang menzahirkan rasa simpati atas kejadian yang berlaku. Pada usia yang masih mentah, remaja perempuan itu terpaksa menanggung ujian berat apabila kehidupan bertukar ‘gelap’ sekelip mata akibat perbuatannya. Menurut Prof Datin Dr Mariani Md Nor, Pakar Psikologi Kanak-Kanak Universiti SEGi yang juga Presiden Majlis Pengasuhan dan Pendidikan Awal Kanak Kanak Malaysia, pelbagai punca boleh mengundang kepada kejadian seumpama itu termasuklah rasa amarah yang mungkin disebabkan pelbagai perkara dan ‘disimpan’ begitu lama.“Mungkin rasa marah disimpan begitu lama sehingga menyebabkan situasi menjadi tegang dan keadaan waktu itu mendesak akhirnya si pelaku mengambil jalan singkat untuk melepaskan kemarahan, rasa geram dan mungkin juga kebencian hingga membawa kepada insiden yang meragut nyawa ini.“Antara yang boleh dipelajari di sini ialah ibu bapa perlu memainkan peranan penting dalam memberi kasih sayang sama rata kepada setiap anak-anak. Tutur kata dan tindakan ibu bapa terhadap anak-anak amat penting kerana mereka sentiasa mendengar dan memerhati tingkah laku ibu bapa. “Jika ada anak-anak yang merasakan diri mereka sering diketepikan sebaliknya perhatian dan kemenangan sering diberikan kepada si adik (sebagai contoh), maka perasaan tidak puas hati, dendam dan marah itu akan sentiasa bersarang,” katanya kepada Bernama baru-baru ini.Mariani adalah juga Ahli Jawatankuasa Khas Bagi Meneliti dan Menambah baik Prosedur Pengendalian Kes Gangguan Seksual dan Buli di institusi bawah bidang kuasa Kementerian Pendidikan.Beliau menambah, pergaduhan hingga membawa maut bukan disebabkan oleh satu atau dua punca, sebaliknya apa yang berlaku di akhirnya itu (kematian) adalah provokasi yang paling kemuncak atau ‘bom jangka’ yang akhirnya meletup dan berlaku insiden melibatkan tindakan di bawah keadaan separa sedar.Keibubapaan helikopter Sedikit sebanyak bersetuju mengenai pendapat bahawa anak-anak pada zaman ini mempunyai emosi dan daya ketahanan diri yang rapuh, Mariani berkata, berbanding generasi baby boomers, X dan Y, generasi terkini iaitu Z dan Alpha, kebanyakannya semua kemudahan serba serbi disediakan oleh ibu bapa mereka.“Ini juga boleh dikaitkan sebagai helicopter parenting atau keibubapaan ala helikopter. Helikopter pergerakannya boleh ke atas, ke bawah, ke kiri dan ke kanan, justeru ia seperti sifat ibu bapa yang sentiasa menjaga setiap inci pergerakan dan apa yang berlaku kepada anak mereka. “Sebagai contoh jika zaman dahulu anak-anak dimarahi dan dirotan oleh guru, apabila balik ke rumah dan mengadu pada ibu bapa, marah itu akan digandakan oleh ibu bapa sebagai pengajaran. Berbanding zaman sekarang, jika berlaku demikian, maka akan berlakulah pertelingkahan dan perdebatan antara ibu bapa dan guru kerana ibu bapa begitu menjaga anak-anak mereka,” katanya.Ironinya, anak-anak yang terlalu dijaga emosi, fizikal, intelek dan kesihatan mereka tidak mungkin dibiarkan melalui kesusahan dan kepayahan untuk mendapatkan sesuatu sekali gus tidak akan merasai pengalaman untuk menguasai kemahiran insaniah yang sepatutnya. Kemahiran insaniah merujuk kepada sikap bertolak ansur, mengambil giliran, boleh membuat keputusan, boleh menerima pendapat orang lain termasuk boleh menerima kekalahan kerana dalam hidup ini tidak semestinya menang.“Apabila mereka melalui kepayahan, kesakitan, kesengsaraan itu sendiri maka mereka akan dapat menggarap kesemua situasi ini dan akhirnya secara tidak langsung dapat mengurus emosi dan perasaan dan akhirnya mereka akan mempunyai daya ketahanan mental yang tinggi.“Mana mungkin seorang anak itu mempunyai daya ketahanan mental yang tinggi jika serba serbi terlalu dijaga, tidak boleh diusik, tidak boleh disentuh langsung,” katanya. Beliau pada masa sama menggalakkan ibu bapa mengamalkan gaya keibubapaan yang sesuai dan tidak hanya ‘menyuapkan’ segalanya kepada anak-anak kerana mereka memerlukan pengalaman dan kemahiran dalam menjalani kehidupan terutama apabila ibu bapa tiada lagi bersama. “Jangan terlalu dengan gaya autoritarian dengan tidak memberikan langsung peluang untuk anak-anak bersuara. Elakkan juga gaya permisif iaitu membiarkan anak-anak membuat apa sahaja yang mereka mahukan sebaliknya perlu ada ketegasan dan di dalamnya ada kemesraan dalam mendidik anak-anak dengan gaya autoritatif.“Beri mereka sokongan, ruang dan peluang untuk bersuara, mendengar pendapat mereka dan bersikap adil dalam melayani kerenah setiap anak-anak,” katanya menambah, bekalan ilmu untuk anak-anak bukan sekadar untuk mendapat ‘A’ dalam pelajaran tetapi juga bekalan kemahiran kehidupan.Hukuman jadi pengajaran, sokongan pulih semangatMengulas juga tentang hukuman untuk pesalah juvana, Mariani berpandangan, mereka harus diberikan hukuman sewajarnya meskipun bawah Akta Kanak-Kanak 2001, si pelaku dikategorikan sebagai kanak-kanak kerana bawah umur 18 tahun, namun secara psikologinya golongan berkenaan sudah masuk ke alam remaja. “Hukuman bertujuan memberi pengajaran agar pelaku juvana belajar daripada kesilapan dan sedar ada perkara boleh dibuat dan ada perkara sebaliknya. Analoginya, jika seorang ayah memarahi anak atas kesilapan yang dibuat, tetapi si ibu memujuk dan membela si anak maka kita bimbang si anak akan ‘naik lemak’ kerana setiap kesalahan yang dibuat pasti ada orang yang akan membelanya.“Kita tidak mahu keadaan ini berlaku. Kita mahu pembelaan dan dalam masa sama hukuman yang sewajarnya diberikan sebagai pengajaran untuk masa akan datang,” katanya.Menyifatkan ibu bapa remaja perempuan itu berhadapan ujian besar kerana ‘kehilangan’ dua anak mereka sekali gus (si adik meninggal dunia dan si kakak berdepan episod hitam menyebabkan kematian adik), Mariani bagaimanapun berkata stigma masyarakat terhadap kejadian itu akan sentiasa ada.

(Prof Datin Dr Mariani Md Nor / FOTO BERNAMA)

“Masyarakat kita hidup dalam budaya apabila berlaku sesuatu mereka akan mengecam dan tidak kurang juga yang memberi nasihat membina. Hakikatnya apa yang perlu dibuat oleh masyarakat sekeliling terutama keluarga terdekat, rakan-rakan, jiran tetangga dan pihak sekolah ia memberi sokongan padu untuk memulihkan kembali semangat ibu bapa dan keluarga ini yang pada saya telah ‘hilang’.“Mulakan hidup baru. Apa yang ibu bapa mungkin sedar sebelum ini sebagai kesalahan, perbetulkan semula. Si kakak juga harus diberikan semangat, motivasi dan kasih sayang berterusan daripada ibu bapanya tidak kira apa juga hukuman yang bakal diterima nanti. Jangan biarkan dia terus hanyut dan dihantui rasa bersalah seumur hidup.“Dia telah menyebabkan kematian tanpa niat dan itu dilakukan tanpa berfikir panjang. Ada sebab mengapa dia tidak dapat memastikan tindak tanduk yang betul dan itu perlu dilihat semula apa punca-puncanya,” katanya menambah, stres dalam diri seseorang wujud daripada keadaan dan orang sekeliling yang terdekat dengan mereka termasuk ibu bapa, adik beradik dan rakan-rakan.Hormati undang-undangBerkongsi pandangan, peguam bela dan peguam cara Muhammad Hafiz Hood berkata, dari aspek undang-undang semua jenayah mesti disiasat, didakwa dan dihakimi dengan adil.“Ia melibatkan satu proses penyiasatan, pendakwaan dan perbicaraan yang panjang adalah satu perkara yang menyedihkan apabila tertuduh dalam kes ini adalah kakak kandung mangsa. Namun, undang-undang kekal sama dan “no one is above the law”. Simpati tidak membantu pelaku untuk tidak melalui proses perbicaraan yang panjang.“Masyarakat membuat pelbagai spekulasi termasuk menuding jari menyalahkan keluarga dan si pelaku. Hakikatnya, keluarga ini berada dalam keadan yang cukup tertekan kerana pelaku dan mangsa kedua-duanya adalah anak kandung mereka.“Persepsi masyarakat perlu diubah dengan tidak menghakimi mereka sebaliknya menyerahkan kepada mahkamah untuk membuat keputusan. Memandangkan tertuduh telah dijamin dan mahkamah telah menetapkan tarikh perbicaraan, maka adalah wajar untuk semua pihak menghormati proses seterusnya bagi memastikan pelaku diadili sewajarnya,” katanya.Berpengalaman 10 tahun sebagai pengamal undang-undang termasuk mengendalikan kes jenayah melibatkan kecederaan dan kematian ahli keluarga dengan ada yang dituduh di bawah Seksyen 323 dan 324 Kanun Keseksaan iaitu kesalahan mendatangkan kecederaan, Muhammad Hafiz berkata dalam kebanyakan kes jenayah di mahkamah, punca utama adalah penyalahgunaan dadah atau bahan-bahan terlarang.“Tidak banyak kes di mahkamah melibatkan ahli keluarga yang berpunca daripada dendam semata-mata sehingga membawa kepada kematian. Berdasarkan maklumat dan pertuduhan dalam kes ini, jelas sekali penggunaan bahan terlarang dan juga dendam bukanlah punca. Kes ini agak berbeza dan menyayat hati atas apa yang berlaku kepada kedua-dua pihak baik pelaku mahupun mangsa,” tambahnya. Pembelaan sewajarnyaMenurut Muhammad Hafiz, pesalah juvana di Malaysa diberikan beberapa pengecualian dan peringanan di dalam sistem hukuman negara ini, antaranya mereka boleh dikecualikan daripada hukuman pemenjaraan yang panjang.Di bawah Akta Mahkamah Juvana 1947 di bawah Seksyen 12(1), mahkamah yang mengendali kes juvana boleh memerintahkan pesalah juvana untuk menandatangani bon berkelakuan baik atau memerintahkan menempatkan juvana di bawah jagaan penjaga yang sesuai atau dihantar ke sekolah pemulihan akhlak.“Undang-undang negara kita memberikan pengecualian dan peringanan kepada pesalah juvana. Konsep pencegahan dan pemulihan sememangnya diaplikasikan di dalam undang-undang dan hukuman melibatkan pesalah bawah umur ini. Cuma kesedaran masyarakat harus dipertingkatkan apabila berlaku kejadian seumpama ini,” katanya. Beliau pada masa sama berkata konsep “innocent until proven guilty” adalah terpakai dalam semua pertuduhan jenayah sama ada sekecil-kecil jenayah sehingga pertuduhan yang paling besar.“Stigma masyarakat perlu diperbetulkan kerana dalam kes ini pelaku belum disabit bersalah.Walau apa jua keputusan mahkamah terhadap pelaku, masyarakat tidak wajar membuat justifikasi sendiri atau memberi label kepadanya kerana pelaku masih sebahagian daripada masyarakat. “Sama ada pelaku bersalah atau tidak, masyarakat dan mana-mana pihak tidak perlu menjadi ‘nasi tambah’ di dalam perjalanan hidup pelaku. Sekiranya didapati bersalah, prinsip kedaulatan undang-undang perlu diangkat dan semua pihak perlu menghormatinya dan jika didapati tidak bersalah ahli keluarga, rakan-rakan dan masyarakat perlu memberi sokongan moral kepada pelaku untuk kembali bangkit dan melupakan episod hitam yang dilaluinya.“Pengalaman dan trauma termasuk melalui proses perbicaraan yang panjang sudah cukup memberi pengajaran kepada pelaku. Bukan tugas masyarakat untuk menghukum pelaku dan keluarganya atas kejadian yang telah berlaku,” katanya menambah, masyarakat perlu mengambil pengajaran dan lebih cakna terhadap isu kesihatan mental dan cara menghadapi tekanan apabila berhadapan dengan situasi seperti dalam kes berkenaan. -BERNAMA


Beri tuala wanita percuma untuk dapat maklum balas segera - Dr Zaliha

KUALA LUMPUR, 14 Disember- Inisiatif pemberian tuala wanita secara percuma yang akan dimulakan di Ibu Pejabat Kementerian Kesihatan (KKM) mungkin nampak kecil tetapi boleh memberi impak yang besar untuk menangani isu kemiskinan haid, kata Menteri Kesihatan, Dr Zaliha Mustafa.Beliau berkata apatah lagi ia sangat bertepatan dengan kesihatan menstrual dan sistem reproduktif wanita.“Saya mengambil maklum di atas kekeliruan dan berterima kasih atas pandangan orang ramai berhubung kenyataan saya yang menyentuh pemberian tuala wanita secara percuma di Ibu Pejabat KKM.“Saya ingin perjelaskan bahawa inisiatif yang hendak dimulakan di Ibu Pejabat KKM adalah bagi melihat aspek pengoperasian serta maklum balas segera,” katanya menerusi hantaran di Facebooknya.

Beliau berkata sekiranya berjaya pemberian itu boleh diperluaskan ke fasiliti kesihatan yang strategik dan melibatkan orang awam.Dr Zaliha memaklumkan KKM bakal memulakan inisiatif pemberian tuala wanita secara percuma bagi menangani isu kemiskinan haid di negara ini dan sebagai permulaan ia akan mula dilaksanakan di Pejabat Menteri di Bangunan KKM dalam masa terdekat.


Semangat perpaduan, akan terus diperkukuh tanpa mengira kaum, agama

PETALING JAYA, 14 Disember- Semangat perpaduan dalam kalangan masyarakat akan terus diperkukuh, tanpa mengira kaum dan agama.Menteri Besar Selangor, Datuk Seri Amirudin Shari berkata perpaduan itu dibuktikan menerusi pelbagai sokongan dan bantuan oleh kerajaan negeri yang dinikmati rakyat negeri itu.Jelasnya, usaha tersebut akan terus dilipatgandakan oleh Majlis Perpaduan dan Integrasi Selangor."Majlis Perpaduan Negeri Selangor yang telah dibentuk sejak tahun lepas. Saya percaya dengan pengenalan beberapa program perpaduan kita mempunyai bahan yang cukup untuk menjadi masyarakat yang bersatu padu", katanya.Beliau ditemui selepas merasmikan Sambutan Hari Krismas peringkat negeri Selangor di Petaling Jaya.

(Menteri Besar Selangor, Datuk Seri Amirudin Shari)


Agong berangkat ke Doha, Qatar bagi lawatan khas

KUALA LUMPUR, 13 Disember- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan berangkat ke Doha, Qatar bagi mengadakan lawatan khas selama enam hari, bermula hari ini.Datuk Pengelola Bijaya Diraja Istana Negara, Datuk Seri Ahmad Fadil Shamsuddin berkata lawatan khas itu adalah atas persilaan peribadi Emir Qatar Sheikh Tamim bin Hamad Al Thani, sempena temasya Piala Dunia FIFA Qatar 2022."Selain persilaan menyaksikan perlawanan-perlawanan separuh akhir dan perlawanan akhir temasya ke-22 Piala Dunia FIFA itu, Seri Paduka Baginda turut dijadualkan melakukan kunjungan hormat dan pertemuan dengan Sheikh Tamim."Seri Paduka Baginda turut dijadualkan menerima menghadap beberapa pemimpin kerajaan Qatar dan berangkat menghadiri majlis santapan bersama rakyat Malaysia di Qatar dalam rangka lawatan khas ini," katanya dalam satu kenyataan.

Menurut Ahmad Fadil, Al-Sultan Abdullah dijadualkan berangkat tiba di tanah air pada 19 Disember.

Persilaan peribadi Sheikh Tamim dipersembahkan oleh Timbalan Perdana Menteri merangkap Menteri Luar Qatar Sheikh Mohammed bin Abdulrahman Al-Thani, semasa sesi menghadap di Istana Negara pada 12 Ogos lepas.Al-Sultan Abdullah merupakan Anggota Jawatankuasa Eksekutif FIFA dari 2015 hingga 2019.Susulan pemilihan Seri Paduka Baginda sebagai Yang di-Pertuan Agong ke-16 pada awal tahun 2019, Al-Sultan Abdullah telah berkenan melepaskan jawatan tersebut selaras dengan Perkara 34(2), 32(3) dan 32(4) Perlembagaan Persekutuan.


Bomba kenal pasti 4,795 lokasi risiko banjir seluruh negara

JOHOR BAHRU, 13 Disember - Jabatan Bomba dan Penyelamat Malaysia (JBPM) mengenal pasti 4,795 kawasan berisiko banjir menjelang musim tengkujuh akhir tahun ini melibatkan kesemua negeri, khususnya negeri-negeri pantai Timur.Daripada jumlah itu, Sarawak merupakan negeri dengan lokasi banjir tertinggi iaitu 1,034 lokasi, diikuti Kelantan 595 lokasi, Pahang 554 lokasi, Sabah 520 lokasi dan Johor 432 lokasi.Ketua Pengarah JBPM, Datuk Seri Mohammad Hamdan Wahid berkata pihaknya turut mengenal pasti 186 lokasi panas kejadian kepala air dan 254 cerun kritikal.

"Pasukan kita sekarang ini sentiasa ada di pangkalan hadapan untuk memastikan kesiapsiagaan daripada aset dan juga tenaga manusia bagi memberi bantuan pemindahan.“Sehubungan itu, kita menasihati orang ramai khususnya penduduk di kawasan yang berisiko banjir untuk sentiasa bersedia dengan sebarang kemungkinan yang boleh berlaku seperti banjir kilat dan lain-lain,” katanya.Mohammad Hamdan berkata demikian dalam sidang media selepas menyempurnakan Majlis Perasmian Seminar Undang-Undang Kecil Bangunan Seragam (Pindaan 2001) Zon Selatan di Pusat Konvensyen Antarabangsa Persada (Persada), di sini.Tambah Hamdan, pihaknya turut menyeru orang ramai termasuk pihak berkuasa tempatan untuk menghentikan sementara aktiviti rekreasi khususnya di kawasan-kawasan berisiko tinggi seperti gunung, bukit, sungai, jeram dan pantai.“Kita faham cuti hujung tahun ini, pasti ramai keluarga sedang merancang aktiviti percutian terbaik riadah di kawasan-kawasan tertentu, namun kita berharap aktiviti tersebut dapatlah dihentikan seketika sementara dalam tempoh berjaga-jaga ini.“Kawasan berisiko berlaku fenomena kepala air, ombak besar dan juga banjir kilat khususnya perlu diberikan perhatian dan persediaan lebih dalam memastikan tiada sebab insiden tidak diingini berlaku dalam tempoh ini,” katanya.


APM ada kuasa arahkan penduduk terjejas banjir berpindah ke PPS - Armizan

TEMERLOH, 13 Disember - Angkatan Pertahanan Awam (APM) mempunyai kuasa untuk menasihati dan mengarahkan penduduk terjejas banjir untuk berpindah ke pusat pemindahan sementara (PPS).Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd Ali berkata perkara itu termaktub berdasarkan Seksyen 4C (1) Akta Pertahanan Awam Malaysia 1952 (Akta 221).Katanya, berdasarkan akta tersebut APM mempunyai kuasa mengarahkan penduduk yang terjejas banjir untuk berpindah ke PPS dan keputusan yang dibuat berdasarkan faktor keselamatan.

“Maksudnya sejak 2016 sudah ada peruntukan undang-undang yang memberikan kuasa kepada APM untuk mewajibkan penduduk berpindah kerana setakat tahun ini, masih terdapat insiden orang awam tidak mematuhi arahan tersebut.“Tindakan boleh diambil jika terdapat mana-mana pihak yang tidak mematuhi arahan tersebut," katanya selepas melawat mangsa banjir di PPS Sekolah Menengah Kebangsaan (SMK) Seri Semantan, di sini.Tambah Armizan, sejak bermulanya Monsun Timur Laut (MTL) pada awal November lalu, semua negeri yang terkesan setakat ini iaitu Perak, Johor,Kelantan,Terengganu dan Pahang telah dapat menguruskan keadaan dengan baik.